text:
261
Kwase kwaba khona lenye indlala eveni, kungesiyo lena leyaka yaba khona ngetikhatsi tabo-Abrahama. Isaka-ke wase uyesuka uya eGerari ka-Abimeleki, inkhosi yemaFilisti. 2Simakadze wabonakala ku-Isaka watsi: “Ungehleli eGibhithe. Ubohlala eveni lengitakukhombisa lona. 3
Hlalahlala kulelive, ngitawuba nawe ngikubusise, ngobe onkhe lamave ngitawuwanika wena netitukulwane takho. Ngitasifeza setsembiso sami lengasenta kuyihlo Abrahama. 4
13:15
18:18
22:18
28:14
Titukulwane takho ngiyawutandzisa tibe ngangetinkhanyeti tesibhakabhaka. Onkhe lamave ngiyakuwanika titukulwane takho. Tive tonkhe temhlaba tiyawubusiswa ngetitukulwane takho, 5njengobe Abrahama wangihlonipha, wagcina imiyalo yami, nemitsetfo yami, netimiso tami.”
6Ngako-ke Isaka wahalala eGerari. 7
20:2
Kwatsi nakabutwa ngemadvodza aleyo ndzawo ngemfati wakhe, yena watsi ngudzadzewabo. Abengeke avume kutsi ngumkakhe, ngobe abesaba emadvodza aleyo ndzawo kutsi angahle ambulale ngenca yaRebheka. Phela Rebheka abemuhle, abukeka. 8Isaka wahlala sikhatsi lesidze kuleyo ndzawo. Ngalelinye lilanga Abimeleki, inkhosi yemaFilisti, yatsi ihlola ngelifasitelo, yabona Isaka anga Rebheka, umkakhe. 9Ngako-ke Abimeleki wabita Isaka wambuta watsi: “Kantsi vele ngumkakho yini lo! Kepha ukwentelani lokuhambe utsi ngudzadzewenu?”
Isaka wamphendvula watsi: “Kungobe bengicabanga ngitsi: ‘Ngingahle ngife ngenca yaRebheka!’ ”
10Abimeleki watsi kuye: “Yini-ke lena lose uyente la kitsi? Buka-ke, ngobe lenye indvodza beyingahle ilale naye kalula nje lomkakho; ngaleyo ndlela bewutawube sewusiletsele licala.” 11Ngako-ke Abimeleki wabayala bonkhe bantfu bakhe watsi: “Lowo lotsintsa lendvodza nome lomkayo utawubulawa.”
12Isaka walima kulelo live, kulowo mnyaka wavuna ngalokuphindvwe kalikhulu, ngobe Simakadze wambusisa, 13waceba, wachubeka wanotsa, waze waba yinjinga lenkhulu. 14Abenetimphahla letinyenti, imihlambi yetimvu, netinkhomo, anemuti lomkhulu, netisebenti letinyenti, kangangekutsi emaFilisti adzimate aba nemona ngaye. 15
Ngako emaFilisti ase atigcibedzela ngemhlaba tonkhe ticobho letatimbiwe tisebenti ta-Abrahama asekhona; phela, Abrahama bekunguyise wa-Isaka.
16Abimeleki wakhuluma ku-Isaka, watsi: “Suka, uhambe la eveni letfu; ngobe sewunemandla kakhulu kunatsi.”
17Isaka wesuka lapho, wahamba waya eSigodzini saseGerari, lapho afike wahlala khona. 18Isaka waphindze watimba ticobho temanti letatimbiwe ngu-Abrahama, uyise asekhona; ngobe phela emaFilisti abetigcibedzela emvakwekufa kwa-Abrahama. Leticobho Isaka watetsa emabito letatetsiwe ngawo nguyise.
19Kepha tatsi tisebenti ta-Isaka natimba esigodzini, takhandza sicobho lesasinemanti lamnandzi. 20Belusi baseGerari bacabana nebelusi ba-Isaka, batsi: “Lamanti ngewetfu!” Ngako lesicobho wasetsa libito watsi yi-Eseki,“Eseki” kusho “umbango” ngobe baphikisana naye ngaso.
21Bemba lesinye futsi sicobho. Naso baphikisana ngaso futsi, ngako wasetsa watsi yiSitna.“Sitna” kusho “kuphikisana” 22Wesuka lapho wayakumba lesinye sicobho, sona-ke abazange baphikisane ngaso, ngako wasetsa watsi yiRehobothi,“Rehobothi” kusho “indzawo lebanti” atsi: “Njengobe Simakadze sewusentele indzawo, sitakwandza sibe tinjinga kulelive.”
23Isaka wesuka lapho, waya eBherisheba. 24Simakadze wabonakala kuye ngabona lobo busuku, watsi: “NginguNkulunkulu weyihlo Abrahama; ungesabi, ngobe nginawe, ngiyakukubusisa ngandzise titukulwane takho ngenca yenceku yami Abrahama.” 25
Ngako Isaka wakha lilati lapho, wakhuleka kuSimakadze, wemisa lithende lakhe khona lapho. Tisebenti ta-Isaka tase timba sicobho khona lapho.
26
Abimeleki wesuka eGerari, waya ku-Isaka ahamba na-Ahuzathi, umeluleki wakhe, naPhikoli, indvuna yemabutfo akhe. 27Isaka watsi kubo: “Niteleni la kimi, kantsi niyangitondza, futsi nine nangicosha nasemkhatsini wenu?”
28Bamphendvula batsi: “Manje sekusikhanyele kutsi Simakadze unawe. Ngako-ke sitsi: Akube nesifungo emkhatsini wakho natsi. Asente sivumelwane nawe, 29sekutsi ungeke usentele lokubi, njengobe natsi singakakuphatsi kabi nje; sikuphetse kahle, sakuhambisa ngekuthula. Sekuyakhanya kutsi Simakadze ukubusisile.” 30Isaka wase ubentela lidzili; badla banatsa. 31Ekuseni kuseluvivi ngakusasa bavuka benta sivumelwane lomunye kulomunye, basibeka luphawu ngesifungo. Isaka wabavalelisa, bahamba ngekuthula.
32Ngalo lelo langa tisebenti ta-Isaka teta kuye tamtjela ngesicobho letase tisimbile tatsi: “Sesiwatfolile emanti.” 33
Lesicobho wasetsa watsi yiSheba;“Sheba” ngesiHebheru kusho kutsi “sifungo” nome “sikhombisa” ngako-ke libito lalelo dolobha sekwaba yiBherisheba“Bherisheba” ngesiHebheru usho kutsi “umtfombo wesifungo” kuze kube ngulamuhla.
34
Kwatsi Esawu nasaneminyaka lengemashumi lamane, watsatsa umfati, libito lakhe bekunguJudithi, indvodzakati ya-Beri, umHethi; wabuye watsatsa naBhasemathi, indvodzakati ya-Eloni, umHethi. 35
Labalukatana bayenta yaba lusizi imphilo yabo-Isaka naRebheka.


c: text/html

text:
211Emvakwaloko kwase kuba nesehlakalo lesenteka ngenca yesivini saNabothi waseJezreyeli. Lesivini sasiseJezreyeli eceleni kwesigodlo senkhosi Ahabi, inkhosi yaseSamariya. 2Ahabi watsi kuNabothi: “Nginike lesivini sakho, kuze ngihlanyele tibhidvo, njengobe naku sisedvutane nesigodlo sami nje. Ngitakuntjintjisela ngesivini lesincono kunaso, nome-ke ngikubhadale leyo mali lotayifuna, nangabe utsandza.”
3
Hez. 46:18
Kodvwa Nabothi wamphendvula, watsi: “Simakadze akasungivumela kutsi ngikunike lifa labobabemkhulu.”
4Ngako Ahabi wabuyela ekhaya ahluneme atfukutsele, ngobe Nabothi waseJezreyeli atsite: “Ngingeke ngikunike lifa labobabemkhulu.” Wafike walala embhedzeni wakhe, acumbelene; wadvuba nekudla kudla.
5Umkakhe Jezebeli wangena wambuta, watsi: “Uhlunemeleni kanjena? Awudli ngani?”
6Wamphendvula watsi: “Kungenca ngobe ngitsite ngitsi kuNabothi waseJezreyeli: ‘Ngitsengisele sivini sakho, nome-ke nawutsandza ngikwenanisele ngalesinye sivini esikhundleni saso,’ yena wala watsi: ‘Ngingeke ngikunike sivini sami.’ ”
7Umkakhe Jezebeli watsi: “Lena ngiyona ndlela lowenta ngayo yini njengenkhosi ka-Israyeli? Vuka udle! Jabula futsi! Mine ngitakutfolela lesivini saNabothi, waseJezreyeli.”
8Ngako wabhala tincwadzi ngelibito la-Ahabi, wanamatsisela luphawu lwa-Ahabi kuto, watitfumela kubaholi nebahlonishwa labahlala edolobheni lakaNabothi kanye naye Nabothi. 9Kuletincwadzi abebhale kutsi:
“Memetelani lilanga lekuzila,
bese nihlalisa
Nabothi embonisweni emkhatsini wesive.
10Kodvwa nibobe senihlalisa emahuzu lamabili
embikwakhe, niwente afakaze kutsi ucalekise
Nkulunkulu nenkhosi, bese nimkhiphela
ngephandle, nimgcobe ngematje, aze afe.”
11Ngako baholi nebahlonishwa labebahlala edolobheni lakuboNabothi benta njengobe batjelwe nguJezebeli etincwadzini labebabhalele tona. 12Bamemetela kuzila, babeka Nabothi embonisweni emkhatsini webantfu. 13Kwase kuvela emacili lamabili ahlala macondzana naye, abeka Nabothi licala embikwebantfu, atsi: “Nabothi ucalekise Nkulunkulu nenkhosi.” Ngako base bayamtsatsa Nabothi bamkhiphela ngephandle kwelidolobha, bamgcoba ngematje, waze wafa. 14Base batfumela livi kuJezebeli batsi: “Nabothi sewugcotjwe ngematje, waze wafa.”
15Watsi kube eve Jezebeli kutsi Nabothi sewufile, wakhuluma ku-Ahabi, watsi: “Sukuma utsatse sivini saNabothi, waseJezreyeli, lala kukutsengisela sona ngesiliva kutsi sibe sakho. Akasekho manje, sewufile.” 16Ahabi watsi kube eve kutsi Nabothi sewufile, wasukuma wehla wayawutsatsa sivini saNabothi, wasenta sakhe.
17Livi laSimakadze lefika ku-Elija, waseThishbe, latsi: 18“Yehla uye ku-Ahabi, inkhosi yema-Israyeli, lobusela eSamariya. Manje usesivinini saNabothi, lapho ayele kuyawusenta sakhe. 19
2 Khos. 9:25
Hla. 68:23
Ufike umtjele utsi: ‘Naku lokushiwo nguSimakadze: “Awukasontsi umuntfu yini kuze utsatse lomhlaba wakhe?” ’ Bese utsi kuye: ‘Naku lakushoko Simakadze: “Kuleyo ndzawo, lapho tinja tacapha khona ingati yaNabothi, tinja tiyawuphindze ticaphe khona ingati yakho; yebo, yakho ingati.” ’ ”
20Ahabi watsi ku-Elija: “Wo! Sewungitfolile, sitsa sami!” Elija waphendvula watsi: “Ngikutfolile, ngobe utitsengise wena ngekwenta lokubi emehlweni aSimakadze. 21
2 Khos. 9:8
10:10
Simakadze utsi: ‘Ngitakwehlisela sigemegeme etikwakho. Ngitawubhubhisa intalelwane yakho, ngijube bonkhe labadvuna ka-Ahabi, ka-Israyeli, labancane nalabadzala. 22
16:3,11
Indlu yakho ngitayilingisa leya yakaJerobowamu, umsa waNebati, neyakaBhasha, umsa wa-Ahiya, ngobe ungicunulile, ngaze ngatfukutsela, wenta nema-Israyeli ona.’
23
“Macondzana naJezebeli Simakadze utsi: ‘Tinja tiyawudlela Jezebeli ngaselubondzeniLetinye tincwadzi tekucala titsi “endzaweni yaseJezreyeli” lwaseJezreyeli.’
24
16:4
“Tinja tiyakudla labo baka-Ahabi labayawufela ekhatsi edolobheni, tinyoni tasemoyeni tiyawutondla ngalabo labayawufela etigangeni.”
25Kute indvodza lenjenga-Ahabi leyatitsengisa yona ekwenteni bubi emehlweni aSimakadze, ifucwa ngumkayo Jezebeli. 26Watiphatsa ngemanyala lamakhulu ngekutsi alandzelane nekukhonta tithico njengema-Amori, Simakadze lawakhukhula, ngesikhatsi nakufika ema-Israyeli.
27Watsi kube Ahabi eve lamavi, wadzabula tingubo takhe, wembatsa emasaka, wazila, walala ngemasaka, wahamba angulotfotjisiwe.
28Livi laSimakadze lefika ku-Elija, waseThishbe, latsi: 29
“Ubonile yini kutsi Ahabi utitfobe kanjani embikwami? Ngenca yekutsi utitfobile kimi, ngingeke ngisamehlisela lesigemegeme etikhatsini takhe, kodvwa ngiyawusehlisela etikwendlu yakakhe ngesikhatsi sekubusa kwemsa wakhe.”

robotstxt: allowed

filter: keep


text:
81
Ngemnyaka wesitfupha, enyangeni yesitfupha, ngelilanga lesihlanu, ngisahleti endlini yami ngikanye nebaholi bakaJuda bahleti embikwami, sandla seNkhosi Simakadze sehlela etikwami khona lapho. 2
Ngabuka, ngabona intfo lenesimo semuntfu.“intfo lenesimo semuntfu” nome “intfo levutsako” Kusukela lapho lokwakungatsi kulukhalo lwakhe kuya phansi kwakunjengemlilo, kusukela elukhalweni lwakhe kuya etulu abebonakala shangatsi umanyatela njengekucwebetela kwelitfusi lelivutsako. 3
Hez. 3:12
Welula loko lokwakungatsi kusandla, wangibamba ngesihlutfu. Moya wangiphakamisela emkhatsini wemhlaba nelizulu: Wangitsatsa embonweni waNkulunkulu, wangitsatsa saya eJerusalema, ekungeneni kwelisango langasenyakatfo lesibuya lesisekhatsi nekhatsi, lapho kwakume khona lesithico lesibanga intfukutselo lenkhulu. 4
Lokubukhosi baNkulunkulu wema-Israyeli kwakulapho embikwami, njengasembonweni lengawubona etsafeni.
5
Dut. 32:16
Wase uyakhuluma kimi, utsi: “Ndvodzana yemuntfu, buka ngasenyakatfo.” Ngako ngabuka, ngasenyakatfo ekungeneni kwelisango lelilati, ngabona lesithico lesibanga intfukutselo.
6
Wase utsi kimi: “Ndvodzana yemuntfu, uyabona yini kutsi bentani, letintfo letinengeka kangaka letentiwa yindlu yaka-Israyeli lapha, tintfo letitangicoshela khashane kakhulu nendzawo yami lengcwele? Kodvwa usetawubona letinye tintfo letinengeka kakhulu kunaleti.”
7Wase ungiyisa ekungeneni kwesibuya. Ngabuka, ngabona imbobo elubondzeni. 8Watsi kimi: “Ndvodzana yemuntfu, manje-ke gubha lapha elubondzeni;” ngako ngase ngigubha elubondzeni, ngabona umnyango lapho. 9Watsi kimi: “Ngena ngekhatsi utewubona letintfo letimbi naletinengekako labatentako lapha.” 10Ngako ngangena ngekhatsi ngabuka, ngabona kudvwetjwe tonkhe letibondza yonkhe inhlobo yetintfo letinwabutelako, netilwane letinengekako, nato tonkhe tithico tendlu yaka-Israyeli. 11
Embikwato bekume baholi bendlu yaka-Israyeli labangema-70, naJazaniya, umsa waShafani, abeme emkhatsini wabo. Ngulowo abephetse sitja sekutfuncisa esandleni sakhe, kwakutsaphuka lifu lemphepho lenyuka.
12
Watsi kimi: “Ndvodzana yemuntfu, ubonile kambe kutsi bentani baholi bendlu yaka-Israyeli lapha entimeni, nguloyo endvumbeni yesithico sakhe? Batsi: ‘Simakadze akasiboni. Simakadze sewulishiyile lelive.’ ” 13Waphindza futsi watsi kimi: “Utawubabona benta letinye tintfo letinengeka kakhulu kunaloku.”
14Wase ungiyisa ekungeneni kwelisango lelingasenyakatfo lendlu yaSimakadze, ngabona bafati bahleti phansi lapho, balilela Thamuzi. 15Watsi kimi: “Uyakubona loku, ndvodzana yemuntfu? Usetawubona letinye futsi tintfo letinengeka kakhulu kunaloku.”
16
Wase ungiyisa esibuyeni lesisekhatsi nekhatsi endlini yaSimakadze, lapho ekungeneni kwelithempeli, emkhatsini wemhubhe nelilati, kwakunemadvodza langema-25. Imihlane yawo ibheke ngasethempelini laSimakadze, buso bawo bubheke ngasemphumalanga, babekhotsamela lilanga ngasemphumalanga.
17Watsi kimi: “Ndvodzana yemuntfu, ukubonile loko? Kuyintfo lencane yini kutsi indlu yakaJuda yente letintfo letisinengiso kangaka labatentako lapho? Kufanele yini kutsi nabo baphindze bagcwalise nelive ngebudlwangudlwangu bachubeke nekungichukuluta kutsi ngitfukutsele? Ase ubabuke nje, nase bahlohlela ligala emakhaleni abo! 18
Jer. 11:11
Hez. 5:11
Ngako-ke ngitawubesukela ngente kubo njengekwentfukutselo yami; ngingeke ngibabuke ngemehlo esihawu, futsi ngeke ngibayekele. Nome bangamemeta badzatimule etindlebeni tami, ngingeke ngibeve.”


text:
181Davide wabutsela onkhe lamadvodza akakhe ndzawonye, wase uwehlukanisa tigaba ngetigaba, lamanye aba tinkhulungwane, lamanye aba ngemakhulu, wase uwabekela tindvuna tawo njengekwetigaba tawo. 2Wase uyawakhipha ngeticheme letintsatfu, sinye saphuma naJowabe, lesinye saphuma na-Abishayi, umnakaboJowabe, sekugcina wasikhipha na-Ithayi, umGathi. Inkhosi Davide yakhuluma kulamabutfo, yatsi: “Nami cobo lwami ngitawushuca kanye nani.”
3
Kodvwa lamabutfo atsi: “Wena akukafaneli kutsi uphume kanye natsi; nasekufanele sibaleke, tsine bangeke babe nandzaba natsi. Ngisho nome incenye yetfu ingafa, bangeke babe nandzaba naloko; kodvwa wena ungalinganiswa nemadvodza lati-10 000 akitsi.SiHebheru sitsi: “kodvwa nyalo sekunalabati-10 000 labanjengatsi” Kungaba ncono kutsi wena usale lapha edolobheni, usitfumelele lusito.”
4Inkhosi yaphendvula yatsi: “Ngitakwenta loko lokubonakala kukuhle kini.”
Inkhosi yase ima ngasesangweni ngesikhatsi emadvodza akayo aphuma ngetigaba temakhulu netetinkhulungwane. 5Inkhosi yayala boJowabe, na-Abishayi, na-Ithayi, yatsi: “Nibomane ningisite tsine ningamenti lutfo lomfana Absalomu, ngenca yami.” Onkhe lamabutfo ayiva inkhosi nayiyala tonkhe tindvuna tayo.
6Imphi yaphuma yaya esigangeni kuyakulwa nema-Israyeli aka-Absalomu. Leyomphi yayilwelwa ehlatsini laka-Efrayimu. 7Lapho-ke emabutfo ema-Israyeli ehlulwa ngemadvodza akaDavide. Ngalelo langa lacoba lavungula kuma-Israyeli, kwafa emadvodza lati-20 000. 8Imphi yabhedvuka nalo lonkhe live, ngalelo langa bantfu labanyenti ngulabafela ehlatsini kunalaba labafa ngenkemba.
9
Masinyane nje Absalomu watsi ngcwamangca ahlangana nemadvodza akaDavide. Absalomu abegibele umnyuzi wakhe. Lomnyuzi watsi uphuma ngaphansi kwemagala lahlangene esihlahla sem-okhi, inhloko ya-Absalomu yahhukeka emagaleni alesihlahla sem-okhi, wasala yedvwa alenga ngenhloko kulesihlahla, umnyuzi labewugibele wona washaya wacitsa.
10Lomunye walamadvodza akaDavide watsi nakakubona loku, watjela Jowabe watsi: “Ngisandza kubona Absalomu alenga lapha kulesa sihlahla sem-okhi.”
11Jowabe wakhuluma kulendvodza yayimtjela loko, watsi: “Ini? Umbonile? Awukamgadli ngani wamlahla phansi khona lapho? Mine cobo lwami bengitakunika tinhlavu tesiliva letilishumi kanye nembhenso.”
12Kodvwa lendvodza yamphendvula yatsi: “Ngisho nome bewunganginika inkhulungwane yetinhlavu tesiliva, bengingete sengicale ngiphakamise sandla sami etikwendvodzana yenkhosi. Sonkhe besiva ngesikhatsi inkhosi ininika umyalo nine nabo-Abishayi na-Ithayi, itsi: ‘Nibomane ningisite tsine, ningacali nimbeke sandla lomfana Absalomu, ngenca yami.’“ngenca yami” nome “nome nibobani” 13Kodvwa kube ngiwephulile lomyalo wenkhosi, ngabulala Absalomu, inkhosi beyitawuva ngaloko, ngobe iva ngako konkhe, nawe bewungasenakungivikela.”
14Jowabe wayiphendvula watsi: “Angisenawucitsa sikhatsi nawe kanje.” Watsatsa tikhali letintsatfu, watiphisela esifubeni sa-Absalomu asengakafi, alenga esihlahleni sem-okhi. 15Kwesuka lishumi lemadvodza akaJowabe latselekela Absalomu, lamcedzela.
16Jowabe washaya impalampala; emabutfo onkhe ayekela kucosha ema-Israyeli, ngobe abesayekeliswe nguJowabe. 17
8:29
Atsatsa sidvumbu sa-Absalomu asijika esihholweni ehlatsini, ambonya lesihholo ngendvundvuma yematje. Ngaleso sikhatsi onkhe ema-Israyeli labehamba na-Absalomu abaleka abuyela emakhaya awo.
18
2 Sam. 14:27
Ngesikhatsi sakhe Absalomu bekatakhele litje lesikhumbuto, waligcumeka eSihosheni Senkhosi, ngobe abecabange watsi: “Anginandvodzana letawuchubeka ivuse libito lami,” waletsa ngaye lelitje lesikhumbuto, nalamuhla loku solomane kutsiwa Litje la-Absalomu Lesikhumbuto.
19Ahimasi, umsa waSadoki, wase utsi kuJowabe: “Angigijimise umbiko kuDavide, inkhosi, kutsi Simakadze sewumkhululile esandleni setitsa takhe.”
20Jowabe wamtjela watsi: “Akusiwe lofanele uhambise lombiko lamuhla nje. Ungawuhambisa umbiko ngaletinye tikhatsi, kodvwa akukafaneli ukwente loko lamuhla, ngobe kufe umntfwanenkhosi.”
21Jowabe wase ukhuluma nesigcili sakhe lesasingumKushe, watsi: “Hamba utjele inkhosi loko lokubonile.” Lesigcili sakhotsamela Jowabe, sase siyesuka ngematubane.
22Ahimasi, umsa waSadoki, waphindza wakhuluma kuJowabe watsi: “Nome kungentekani, ngivumele ngigijime ngilandzele lomKushe, nami ngiphutfumise umbiko.”
Kodvwa Jowabe waphendvula watsi: “Ndvodzana yami; ufunelani lokuhamba? Kute umvuzo lotawutfola ngaloku.”
23Watsi: “Nome kungavelani, ngifuna kugijima nami.”
Ngako Jowabe watsi: “Gijima-ke.” Ahimasi wagijima wajuba ngendlela yasematsafeni,“yasematsafeni” lawo ngematsafa angasemfuleni iJordane wamendlula lomKushe.
24Ngaleso sikhatsi Davide asehleti emkhatsini wemnyango longekhatsi edolobheni nelisango lelingaphandle, gadzi wakhuphukela etulu eluphahleni lwelisango lelingaselubondzeni. Watsi uphakamisa emehlo, wabona umuntfu eta agijima, ayedvwana. 25Logadzi wabikela inkhosi ngaloko.
Inkhosi yatsi: “Nangabe uta yedvwana, kufanele kutsi uphetse tindzaba letimnandzi.” Indvodza yaya ngekuya isondzela.
26Logadzi waphindze wabona lenye ichamukile nayo ngematubane, wamemeta lona losesangweni ngaphansi, watsi: “Bukela nansiya lenye indvodza nayo igijima yodvwana!”
Inkhosi yatsi: “Nayo kufanele kube ita netindzaba letimnandzi.”
27Logadzi watsi: “Kushangatsi kimi lona logijima embili, ngu-Ahimasi, umsa waSadoki.”
Inkhosi yatsi: “Yindvodza-ke leyo; uta netindzaba letimnandzi.”
28Ahimasi wakhulekela enkhosini, watsi: “Konkhe kukahle.” Wakhotsama phansi embikwenkhosi buso bakhe bubheke phansi, watsi: “Ludvumo alube kuSimakadze Nkulunkulu wakho! Ubanikele kuwe bantfu labaphakamisa tandla tabo etikwakho, nkhosi yami, nkhosi.”
29Inkhosi yabuta yatsi: “Unjani umfana Absalomu?”
Ahimasi waphendvula watsi: “Nkhosi, ngesikhatsi inceku yakho Jowabe ingitfuma, ngibone kudzidzitela lokukhulu, kodvwa angati kutsi bekudzidziteliswani.”
30Inkhosi yatsi: “Asewume lapha eceleni.” Ngako wakhwesha, wema eceleni.
31Kwase kungena lomKushe, watsi: “Nkhosi yami, nkhosi, vani nati tindzaba letimnandzi! Simakadze ukukhululile lamuhla, kubo bonkhe labakuvukelako.”
32Inkhosi yabuta kulomKushe, yatsi: “Unjani umfana Absalomu?”
LomKushe waphendvula watsi: “Shangatsi loko lokwenteke kuye kungenteka kubo bonkhe labatitsa takho, nkhosi, nabo bonkhe labakuvukelako.”
33
Inkhosi yehlulwa buhlungu. Yasukuma yakhuphukela ekamelweni lelalingetulu kwelisango yayawukhala khona. Isakhuphuka, yayihambe ikhala itsi: “Awu, ndvodzana yami, Absalomu! Ndvodzana yami, ndvodzana yami, Absalomu! Kube kufane kwafa mine esikhundleni sakho! Awu, Absalomu, ndvodzana yami, ndvodzana yami!”


text:
101BoNadabi na-Abihu, emadvodzana a-Aroni, batsatsa titja tabo temphepho, ngulowo nalowo wafaka umlilo esitjeni sakhe watsela nemphepho, banikela kuSimakadze. Kodvwa lowo mnikelo wawungesingcwele, ngobe Simakadze abengakabatfumi kutsi banikele ngawo. 2Masinyane kwachamuka umlilo kuSimakadze wabadla, bafela khona lapho, ebukhoneni bakhe Simakadze. 3
Mosi wakhuluma ku-Aroni watsi: “Simakadze abesho kona loku-ke ngesikhatsi atsi: ‘Ngiyawutibonakalisa ngingcwele kulabo labasedvute nami; ngiyawukhatimuliswa embikwabo bonkhe bantfu.’ ”Nome “sive sami kufanele singidvumise” Kodvwa Aroni wathula.
4
Num. 3:19
Lev. 8:30
Mosi wabita boMishayeli na-Elsafani, emadvodzana a-Uziyeli, labenguyise lomncane wa-Aroni, wakhuluma kubo watsi: “Wotani lapha nitewutsatsa tidvumbu tabomnakenu nitisuse lapha endzaweni lengcwele, nitikhiphele ngaphandle kwenkambu.” 5Beta-ke batsatsa letidvumbu batibamba ngetembatfo tato, batetfwala bafike batibeka ngaphandle kwenkambu, njengobe Mosi abeshito.
6Mosi wakhuluma ku-Aroni nemadvodzana akhe bo-Eleyazare na-Ithamari, watsi: “Tinwele tenu ningatiyekeli tingemahlutse, kantsi netimphahla tenu akufuneki nitidzabule. Funa nitsi niyakwenta loko nife, nelulaka lwaNkulunkulu lwehlele sive sonkhe. Kodvwa ema-Israyeli wona avumelekile kutsi abazilele labazalwane babo lababulewe ngumlilo lophume kuSimakadze. 7Ningaphumi lapho ekungeneni kwelithende lekuhlangana, funa nife; ngobe emafutsa emgcobo waSimakadze asetikwenu.” Ngako bavele benta njengobe Mosi abeshito.
8Simakadze wakhuluma ku-Aroni, watsi: 9
1 Thim. 3:3
Thit. 1:7
“Wena nemadvodzana akho aniyikulinatsa liwayini nome tjwala nome yini ledzakisanako, nanitakuya ethendeni lekuhlangana, ngobe nanike nakwenta loko, niyawufa. Lomtsetfo kufanele ugcinwe titukulwane ngetitukulwane. 10Kufanele nente umehluko emkhatsini walokungcwele nalokungengcwele, nemehluko emkhatsini walokuhlantekile ngekwemtsetfo nalokungcolile ngekwemtsetfo. 11Kufanele nifundzise sive sema-Israyeli yonkhe imitsetfo Simakadze lasinike yona ngaMosi.”
12
6:14-18
Mosi wakhuluma ku-Aroni nakumadvodzana akhe lamabili labesasele, bo-Eleyazare na-Ithamari, watsi: “Tsatsani lomnikelo walokutinhlavu losele kuleminikelo leyentiwe ngemlilo kuSimakadze, lesinkhwa lesingenambiliso nisidlele eceleni kwelilati, ngobe lomnikelo ungcwele kakhulu. 13Ngako nibowudlela endzaweni lengcwele; loko kusabelo sakho nesemadvodzana akho emnikelweni lowentiwa kuSimakadze ngemlilo. Simakadze wangiyala kanjalo-ke. 14
Lev. 7:30-34
Kodvwa umganga lojikitiswako nemlente lonikelwe niyakuwudlela endzaweni lehlantekile ngekwemtsetfo, nine nemadvodzana nemadvodzakati enu, ngobe kusabelo senu nesemadvodzana enu eminikelweni yekuthula lenikelwe sive sema-Israyeli. 15Umlente lonikelwe nalomganga lojikitiswako bayakuwuletsa kanye nemafutsa emnikelo lowentiwa ngemlilo lojikitiswako kube ngumnikelo wekujikitiswa kuSimakadze. Uyakuba wenu newemadvodzana enu ube sabelo senu saphakadze naphakadze, njengobe Simakadze ashito.”
16
Mosi wabutisisa ngembuti yemnikelo wesono; watsi nakatfola kutsi seyishisiwe, wabatfukutselela bo-Eleyazare na-Ithamari, emadvodzana a-Aroni labesasele, wadzimate wakhuluma kubo watsi: 17
“Anikawudleli ngani endzaweni lengcwele lomnikelo wesono? Lomnikelo ungcwele kakhulu, futsi unikelwe kini, khona kutewususwa sono sesive ngekwenta umsimeto wekutsetselelwa kwetono taso embikwaSimakadze. 18
Njengobe ingati yayo ingazange iletfwe ngekhatsi kwendzawo lengcwele, bekufanele niwudlele endzaweni lengcwele lomhlatjelo, njengobe nginiyalile.”
19Aroni waphendvula Mosi watsi: “Lamuhla bantfu baletse iminikelo yabo yesono neminikelo yabo yekushiswa embikwaSimakadze, kantsi nami bengehlelwe nguletintfo letinje; kube bengiwudlile lomnikelo wesono lamuhla, bekutakwemukeleka yini loko emehlweni aSimakadze?” 20Nakuva loko Mosi, weneliswa.


text:
151
1 Khor. 9:19
Gal. 6:1
1 Thes. 5:14
Tsine lesicinile ekukholweni kufanele sitfwalisane nalababutsakatsaka ekwehlulekeni kwabo, singatijabulisi tsine. 2
Fil. 2:4
Ngako-ke akube ngulowo ajabulise makhelwane wakhe, khona atekwakheka. 3
Ngobe naKhristu akatijabulisanga yena, njengobe kubhaliwe kutsi:
“Tinhlamba letatikhishwa ngulabo
lababekwetfuka tehlela etikwami.”
4
1 Khor. 10:11
2 Thim. 3:16
Konkhe kwasendvulo lokusemBhalweni kwabhalelwa kufundzisa tsine, kuze sibe nelitsemba lelingumphumela wekubeketela newekucinisela lesikutfola kulowo mBhalo. 5
1 Khor. 1:10
Fil. 2:2
Shangatsi Nkulunkulu, longumtfombo wekubeketela newekucinisela, anganinika kuphilelana ngekuthula lomunye kulomunye ngekwentsandvo yaKhristu Jesu, 6
kuze kutsi nonkhe ngalivi linye nidvumise Nkulunkulu longuYise weNkhosi yetfu Jesu Khristu.
7
Ngako-ke yemukelanani, njengobe naKhristu anemukela, khona kutewudvunyiswa Nkulunkulu. 8
Imis. 3:25
Nginitjela kutsi Khristu waba sisebenti sebekusoka, khona atewubonakalisa buciniso baNkulunkulu ngekugcwalisa tetsembiso taNkulunkulu kubokhokho, 9
Hla. 18:49
Rom. 11:30
kuze kutsi nebetive badvumise Nkulunkulu ngesihawu sakhe, njengobe kubhaliwe kutsi:
“Ngako-ke ngiyawukudvumisa
emkhatsini webetive,
ngiyawuhlabela ngidvumise libito lakho.”
10
Kuphindze futsi kutsiwe:
“Tfokotani, nine betive,
kanye nesive sakhe.”
11
Kuphindze futsi kutsiwe:
“Dvumisani iNkhosi,
nonkhe nine betive;
nebantfu bonkhe abadvumise yona.”
12
Kantsi na-Isaya utsi:
“Kuyawufika umliba waJese,
lowo uyawuvukela kubusa tive,
tive tiyakwetsembela kuwo.”
13Shangatsi Nkulunkulu, longumtfombo welitsemba, anganigcwalisa ngako konkhe kujabula nekuthula ekukholweni, kuze niphuphume etsembeni ngemandla aMoya Longcwele.
14
2 Phet. 1:12
1 Joh. 2:21
Mine ngekwami ngenelisekile ngani, bazalwane bami, kutsi nine ngekwenu nigcwele kulunga, nagcwaliswa nangalo lonkhe lwati, niyakwati nekuyalana. 15
Kepha nginibhalele ngesibindzi kulokunye ngentela kunikhumbuta ngenca yemusa lengiwuphiwe nguNkulunkulu 16
Imis. 9:15
Rom. 1:5
11:13
2 Thim. 1:11
wekutsi ngibe sikhonti saKhristu Jesu kubetive, ngikhonta njengemphristi ngekushumayela liVangeli leliphuma kuNkulunkulu, khona kutewutsi umnikelo longibo betive wemukeleke ungcwelisisiwe ngaMoya Longcwele. 17
Njengobe ngikuKhristu Jesu ngineligugu ngaloko Nkulunkulu lakwenta ngami. 18
Ngobe ngiyawubate sibindzi sekukhuluma lutfo lolunye ngaphandle kwaleto tintfo Khristu latente ngami. Khristu wasebenta ngemavi ami nangetento tami, kuze betive bamlalele; 19
2 Khor. 12:12
abesebenta ngemandla etibonakaliso netimangaliso, nangemandla aMoya Longcwele. Ngako-ke, ngacala eJerusalema ngahamba ngijikeleta ngaze ngefika nangase-Ilirikhu ngihamba ngishumayela liVangeli laKhristu kuto tonkhe tindzawo. 20
Ngihlala nginenshisekelo lenkhulu yekushumayela liVangeli etindzaweni lapho Khristu angazange eviwe khona, khona ngingetukwakha esisekelweni lesibekwe ngulomunye umuntfu, 21
njengobe kubhaliwe kutsi:
“Labangazange sebatjelwe ngaye,
bayawubona;
nalabo labangazange sebeve ngaye,
bayawuvisisa.”
22
Nguko nje sekungemahlandla lamanyenti ngivimbeleka kuta kini. 23
1 Thes. 3:10
Kodvwa njengobe nyalo sengiwucedzile umsebenti wami kulamave, nanjengobe sekungiminyaka leminyenti kangaka ngifisa kuta lapho ngitenibona, 24
ngiyetsemba kutsi ngitakwendlula nginibone nase ngiya eSpaniya. Nase ngijabule nani sikhashane ngetsemba kutsi niyawungisita ngemalungiselelo nasengichubeka neluhambo lwami. 25
20:22
24:17
Kodvwa kwanyalo ngisaya eJerusalema kuyawukhonta labangcwele. 26
2 Khor. 8:1
9:1
Gal. 2:10
Ngobe kwaba kuhle kubaseMasedoniya nebase-Akhaya kutsi banikelele labangcwele labamphofu baseJerusalema. 27
Gal. 6:6
Kwaba kuhle kutsi batimisele bona kukwenta loko. Yebo, nanyalo kusadzingekile kutsi babasite labamphofu. Nangabe betive beta kutawuhlanganyela nabo etibusisweni tabo taMoya, nebetive bafanele-ke babasite ngetintfo labatidzingako kulemphilo yakulomhlaba. 28Nase ngikucedzile loko, sengibaniketile lokunikelwe, ngiyawuchubeka ngendlela yakini ngiye eSpaniya. 29
Ngiyati kutsi nangifika kini, ngiyawuniphatsela inala yetibusiso taKhristu.
30
Ef. 6:19
Khol. 1:8
4:3
Ngiyanincenga, bazalwane, ngeNkhosi yetfu Jesu Khristu nangelutsandvo lwaMoya kutsi nilwe kanye nami ekungikhulekeleni kwenu, kuNkulunkulu. 31
Ngithandazeleni kutsi ngisindze engotini yalabangakholwa baseJudiya, nekutsi inkonzo yami eJerusalema yemukeleke kahle kulabangcwele, 32kuze kutsi ngite kini ngentsandvo yaNkulunkulu nangenjabulo ngitewuphumula kanye nani. 33
Fil. 4:9
1 Thes. 5:23
2 Thes. 3:16
Nkulunkulu wekuthula akabe nani nonkhe. Amen.


text:
11Sembulo: Livi laSimakadze lelefika kuma-Israyeli ngemphrofethi Malakhi.“Malakhi” kusho kutsi “sitfunywa sami”
2
Isa. 43:4
Simakadze utsi: “Nginitsandzile. Kodvwa nine niyabuta nitsi: ‘Usitsandze kanjani?’ ”
Simakadze utsi: “Esawu bekungesiye yini umnakaboJakobe? Noko ngase ngimtsandzile Jakobe, 3
Oba. 18
Rom. 9:13
kodvwa Esawu ngamtondza. Ngagucula tintsaba takhe taba lugwadvule, lifa lakhe ngalishiyela timphungutja tasehlane.”
4Edomu angasho atsi: “Nome sipitjitiwe, kodvwa sitawutakha kabusha letindzala.”
Kodvwa naku lokushiwo nguSimakadze longuSomandla, utsi: “Bangakha, kodvwa ngitawuphindze ngibhidlite. Bayawubitwa ngekutsi Live Lenkhohlakalo, sive lesihlala njalo singaphansi kwelulaka lwaSimakadze. 5Niyawukubona nine ngemehlo enu, bese nitsi: ‘Mukhulu Simakadze, kuze kwendlulele nangesheya kweminyele yaka-Israyeli!’ ”
6
Simakadze Somandla utsi: “Indvodzana ihlonipha uyise, kantsi nesisebenti sihlonipha inkhosi yaso. Nangabe nginguyihlo, aningihloniphi leni? Nangabe ngiyinkhosi, aningihloniphi ngani? Ngini nine baphristi, lenedzelela Libito lami.
“Kodvwa niyabuta nitsi: ‘Siledzelele kanjani Libito lakho?’
7“Nibeke kudla lokungcolile ngekwemtsetfo etikwelilati lami.
“Kodvwa niyabuta nitsi: ‘Sikungcolise kanjani?’
“Ngekutsi nitsi litafula laSimakadze liyenyanyeka. 8
Dut. 15:21
Naniletsa tifuyo letitindlobho kutsi titewuba ngumhlatjelo, kulungile yini loko? Nanenta umhlatjelo ngesifuyo lesichutako nome lesigulako, kulungile yini loko? Yetamani kunikela ngato kumbusi wenu! Anganijabulela yini? Anganemukela yini?” kusho Simakadze longuSomandla.
9Nitsi: “Ncusani kuNkulunkulu kutsi atewuba nemusa kitsi.” “Ngaleminikelo lenjena lephuma etandleni tenu utanemukela yini?” kusho Simakadze longuSomandla.
10
Jer. 6:20
Amo. 5:21
“Awu, shangatsi lomunye wenu angavala iminyango yelithempeli, kuze ningetikuyokhela imililo lengenamsebenti elatini lami! Angijabuli ngani, futsi ngingeke ngiwemukele umnikelo lophuma etandleni tenu,” kusho Simakadze longuSomandla. 11
Zak. 14:9
“Libito lami liyawuba likhulu etiveni kusukela ekuphumeni kwelilanga kuze kube ngusekushoneni kwalo. Kuyo yonkhe indzawo imphepho neminikelo lehlantekile iyawuletfwa kulo Libito lami, ngobe Libito lami liyawuba likhulu etiveni,” kusho Simakadze longuSomandla.
12“Kodvwa nine niyalihlambalata ngekukhuluma ngelitafula laSimakadze nitsi: ‘Lingcolile,’ nangekudla kwalo, nitsi: ‘Kuyenyanyeka!’ 13Niphindze nitsi: ‘Maye, ngumtfwalo!’ bese nikumfumfutsa ngaphandle kwenhlonipho,” kusho Simakadze longuSomandla.
“Naniletsa tifuyo letitsetfwe ngebudlova nome letichutako, nome letigulako nitinikele tibe ngumhlatjelo, kufanele ngitemukele yini kuleto tandla tenu?” kusho Simakadze. 14“Ucalekisiwe umuntfu lotsi anesifuyo lesemukelekako lesidvuna emhlambini wakhe, afunge kutsi utawunikela ngaso, kodvwa bese uyesuka lapho unikela kuSimakadze ngalesinye lesinesici. Ngobe mine ngiyinkhosi lenkhulu, neLibito lami liyesatjwa etiveni tonkhe,” kusho Simakadze longuSomandla.


text:
241
Ngaleso sikhatsi Bhalamu bese ati kahle kutsi kuyamjabulisa Simakadze nakabusisa lesive sema-Israyeli, ngako akazange aphindze afune letinye tibonakaliso njengakucala, kodvwa wesuka wabheka ngasehlane. 2Bhalamu watsi uyabuka wabona ema-Israyeli emisile, sive ngesive, Moya waNkulunkulu wehlela etikwakhe, 3walayetela watsi:
“Umlayeto waBhalamu, umsa waBheyori,
umlayeto walowo lonemehlo
labona kahle konkhe.
4Umlayeto walowo lova emavi aNkulunkulu,
lowo lobona umbono waSomandla,
lowo lokhotsamako, lonemehlo lavulekile.
5Maye mahle emathende akho, sive sakaJakobe,
emakhaya lapho uhlala khona, Israyeli!
6“Njengemifula lenemanti,
nanjengetivandze letiseceleni kwemfula;
nanjengenhlaba lehlanyelwe nguSimakadze,
nanjengemisedari ngasemantini emfula,
7
Isa. 58:11
emanti atawugeleta asuka etimbiteni takhe,
nenhlanyelo yakhe itfole emanti lamanyenti.
“Inkhosi yabo iyawuba yinkhulu kuna-Agagi,
nembuso wabo uyawuphakanyiswa.
8
Nkulunkulu wabakhipha eveni laseGibhithe,
unjengenyatsi lenemandla kubo.
Bayakudla tive letititsa tabo,
bephule ematsambo ato abe timvutfu,
bagwaze leto tive ngetikhali.
9
49:9
Njengelibhubesi bayahoshoba bacambalale phansi,
yebo, nanjengelibhubesi lelisikati,
ngubani nje longacala abavuse?
“Ababusiswe labo labakubusisako,
bacalekiswe labo labakucalekisako!”
10Lulaka lwaBhalaki lwamvutsela kamatima Bhalamu, washaya tandla takhe, watsi kuye: “Ngikulandzele kutsi utewucalekisa titsa tami, kodvwa wena sewutibusise kwaze kwaba katsatfu. 11Nyamalala nyalo ubuyele ekhaya lakho; bengitsi ngitakubonga ngesibongo lesihle, kodvwa Simakadze ukwalele kutsi utfole lesibongo.”
12Bhalamu watsi kuBhalaki: “Angititjelanga yini letigijimi lewawutitfumele kimi, ngatsi kuto: 13
‘Ngisho nome ngabe Bhalaki anganginika sigodlo sakhe sigcwele isiliva negolide, bengingeke ngitentele lutfo lolusuka kimi, lokuhle nome lokubi, lokuphambene nemyalo waSimakadze. Ngitakusho kuphela loko lokushiwo nguSimakadze.’ ”
14“Sengiyancandzeka ngibuyela eveni lakitsi, kodvwa kota lapha ngikutjele kutsi yini letakwentiwa ngulesive kulesive sakho kulamalanga letako.”
15Walayetela, watsi:
“Umlayeto waBhalamu, umsa waBheyori,
umlayeto walowo lonemehlo
labona kahle konkhe.
16Umlayeto walowo lova emavi aNkulunkulu,
lowo lonelwati loluvela kuLosetikwako Konkhe,
lowo lobona umbono waSomandla,
lowo lokhotsamako, lonemehlo lavulekile.
17
Jer. 48:45
“Ngiyambona, noko, hhayi nyalo;
ngibuke kuye, noko, akekho edvute.
Inkhanyeti iyawuvela kuJakobe,
intfonga yebukhosi iyawumila ka-Israyeli,
uyawupitjita tinhloko tesive sakaMowabi,
tinkhakhayi tawo onkhe emadvodza akaShethi.Lelivesi alicondzakali kahle. Lamanye emahumusho atsi “bonkhe labahhongako” nome “bonkhe labatiphakamisako”
18Edomu uyawuncotjwa;
Seyiri, sitsa sakhe, naye uyawuncotjwa,
kodvwa Israyeli uyawukhula abe nemandla.
19Umbusi uyawuvela kuJakobe
abhubhise bonkhe lababesele
nakuhlaselwa lelo dolobha.”
20
1 Sam. 15:17
Bhalamu wabona Amaleki, wase ubeka umlayeto wakhe, watsi:
“Amaleki waba wekucala etiveni tonkhe,
kodvwa, noko ekugcineni uyawubhubha.”
21Waphindza wabona emaKheni, wase ubeka umlayeto wakhe utsi:
“Emakhaya akho avikelekile,
sidleke sakho sakhelwe edvwaleni.
22Noko nine maKheni niyawubhujiswa
ngesikhatsi nitfunjwa ngu-Ashuri.”
23Walayetela futsi watsi:
“Awu! Ngubani nje longaphila,
Simakadze nase acala kwenta loku?
24Imikhumbi iyawuchamuka
elusentseni lwelwandle eKhithimu,
imncobe Ashuri na-Ebheri,
noko, naye uyawubhujiswa.”
25Bhalamu wesuka wancandzeka wabuyela eveni lakubo, naBhalaki watsatsa yakhe indlela.


text:
Title: Kutawusho Sikhatsi
Author: J J Ncongwane
ISBN: 978-0-620-83395-0
Size: 148mm x 210mm, 232 pages
Blessed Seed Publishers (Pty) Ltd
P.O. Box 181, Elukwatini 1192
info@blessedseedpublishing.co.za
Kutawusho Sikhatsi yinoveli yetepolitiki lekhuluma ngekutiphatsa kwasomabhizinisi kanye netiphatsimandla kulesimo sepolitiki yesikhatsi lesiphila kuso.
Siphila esikhatsini senkhohlakalo, sebuhilikici, sekungetsembeki, sebudli, sekweba kanye nekukhwabanisa. Kute bekati kutsi kantsi ngesikhatsi sivota besivotela emankentjane latasidla siva singakafi nekufa.
Lafa lelihle kakhulu lelakhululwa ngemachawe nemachawekati. Impela situkulwane setfu lesitawuphila emva kwetfu sitawukhafulela emaliba etfu, siwakhahlele lamanye njalo siwahlohle umchamo….konkhe loko Kutawusho Sikhatsi …
If you are looking for a copy of this book, please contact the author here


text:
51Lalelani nali livi, ninendlu yaka-Israyeli. Lesililo ngisenta ngenca yenu: 2“Iwile iNtfombi yaka-Israyeli, ingeke iphindze ivuke futsi, ayinakwa ngumuntfu eveni layo, kantsi futsi kute longayivusa ime.”
3Ngobe naku lokushiwo yiNkhosi Simakadze, itsi: “Lidolobha laka-Israyeli lebelinemasotja layinkhulungwane laphuma ayawuhlasela litawugcina linemasotja lalikhulu, kutsi lidolobha lebelinemasotja lalikhulu ligcine selinemasotja lalishumi.”
4
Naku lokushiwo nguSimakadze kuyo indlu yaka-Israyeli, utsi: “Ngifuneni, nitewuphila. 5
Amo. 4:4
Ningangifuni eBetheli, ningayi naseGilgali, ningayi ngisho naseBherisheba. Ngobe iGilgali ngempela itawudzingiswa, kutsi iBetheli incishiswe ize ibe lite.”“lite” nome “lusizi” nome “bubi” nome “indzawo yekukhontela tithico”
6Funanai Simakadze, nitewuphila, ngobe nakungenjalo, utawuhlasela lendlu yakaJosefa njengemlilo. Lomlilo utawukhotsisisa, iBetheli imeswele lotawucisha lowo mlilo. 7
Nine lenigucule imphatfocotfo nayenta yababa, kulunga nakudzaceka phansi emhlabatsini!
8
38:31
Isa. 13:10
Amo. 4:13
9:6
Simakadze lowenta tinkhanyeti,
wadala Silimela neMtsentse.
Nguye logucula bumnyama abente intsatsakusa,
ente imini ibe busuku.
Ubita emanti aselwandle,
awatsele ebusweni bemhlaba,
nguSimakadze libito lakhe.
9Umanyatisa imbhubhiso kulabanemandla,Nome “enqabeni”
abhidlite lidolobha leliyinqaba.
10Nine bantfu niyamtondza umuntfu lomelana nebubi benu, nimedzelele umuntfu lokhuluma liciniso lodvwa enkhundleni.“enkhundleni” ngesiHebheru “esangweni” 11
Amo. 9:14
Zef. 1:13
Nigcobagcoba labamphofu nibacindzetele kutsi baninike kudla. Ngako-ke, nome nakhe tindlu letinkhulu tematje, ningeke nihlale kuto; nome nihlanyele tivini letikhulu, ningeke nilinatse liwayini lato. 12Ngobe ngiyati kutsi mangaki emacala enu nekutsi tono tenu tikhulu kangakanani. Niyabacindzetela labalungile, nitsatse imidizo, nemuke labamphofu emalungelo abo etinkhundleni.“enkhundleni” ngesiHebheru “esangweni” 13
Ngako-ke umuntfu locaphelako uyabindza etikhatsini letinje, ngobe tikhatsi timbi.
14Funani lokuhle, hhayi lokubi, khona nitewuphila. Khona-ke Simakadze Nkulunkulu longuSomandla uyawuba nani, njengobe nani nisho kutsi unani. 15
97:10
Rom. 12:9
Tondzani lokubi nitsandze lokulungile, etinkhundleni“enkhundleni” ngesiHebheru “esangweni” yehlulelani ngekungakhetsi. Mhlawumbe Simakadze Nkulunkulu longuSomandla angaba nesihawu kuyo insali yakaJosefa.
16
Ngako-ke naku lokushiwo yiNkhosi, Nkulunkulu longuSomandla, Simakadze, itsi: “Kuyawuba khona kudzindza sililo kuto tonkhe titaladi, nekukhala kabuhlungu kuto tonkhe tinkhundla. Kutawubitwa balimi kutsi nabo balile, kubitwe nalabati tililo kutsi bakhale. 17Kuyawuba khona kudzindza sililo kuto tonkhe tivini, ngobe ngiyakwendlula emkhatsini wenu nginijezise.”
18
Jer. 17:15
30:7
Jow. 2:2,11
Zef. 1:14
Nako kini nine lenifisa lilanga laSimakadze! Nilifiselani lilanga laSimakadze? Lelo langa liyawuba bumnyama, lingabi kukhanya. 19Kuyawuba shangatsi ngumuntfu lobalekele libhubesi, wase utitsela etikwelibhele; kube shangatsi ngumuntfu longene endlini yakhe wabeka tandla takhe elubondzeni, kusuke inyoka imlume. 20Lilanga laSimakadze lingeke yini libe bumnyama lingabi kukhanya, kube bumnyama lobukhulu kubete ngisho nemushi nje wekukhanya?
21
Isa. 1:11
Jer. 6:20
7:22
Simakadze utsi: “Ngiyawatondza, futsi ngiwabukela phansi lamadzili enu enkholo; ngiyehluleka kuyemukela leyo mihlangano yenu. 22
21:27
Ngisho nome ningangiletsela imihlatjelo yekushiswa kanye neminikelo yalokutinhlavu, ngingeke ngiyemukele. Ngisho nome ningaletsa iminikelo yebudlelwane“yebudlelwane” nome “yekuthula” yelikhetselo, ngingeke ngiyinake. 23Sukani lapha nalemisindvo yenu yekuhlabela! Ngingeke ngikulalele loko kuhlabela kwenu ngemahabhu. 24Kodvwa kwenta tintfo ngekungakhetsi akube yintfo legeleta njengemfula, kulunga kube yintfo legeleta njengemfula longashi.
25
“Nake nangiletsela yini imihlatjelo neminikelo kuleminyaka lengema-40 ehlane, ninendlu yaka-Israyeli? 26
Niphakamise tithico tenu: Sakhuthi, inkhosi yenu, naKhewani, nkulunkulu wenu loyinkhanyeti,Nome “Niphakamise Sakhuthi, inkhosi yenu, naKhewani, sithico senu, bonkulunkulu labatinkhanyeti” tincwadzi tekucala titsi “Naphakamisa lithempeli laMoloki nenkhanyeti yesithico senu lesinguRefani, letithico tabo” ngako-ke nitakwetfwala leto titfombe tenu lenitentele tona, 27ngitanenta nitfunjelwe ngesheya kweDamaseko,” usho njalo-ke Simakadze, lolibito lakhe linguNkulunkulu longuSomandla.


text:
81Naku-ke iNkhosi Simakadze lengibonise kona: Ngabona libhasikidi letitselo letivutsiwe. 2
Simakadze wase uyangibuta utsi: “Ubonani, ye Amose?” Ngamphendvula ngatsi: “Ngibona libhasikidi lelinetitselo letivutsiwe.”
Simakadze wase ukhuluma kimi utsi: “Sikhatsi sesive sami saka-Israyeli sesiphelile, ngingeke ngisasicolela.”
3
INkhosi Simakadze itsi: “Ngalelo langa, tingoma letihlatjelwa ethempelini tiyawujika tibe tekudzindza sililo.Nome “bahlabeli belithempeli (nome ‘besigodlo’) bayawudzindza sililo” Kuyawuba nebunikilili betidvumbu letijikijelwe yonkhe indzawo. Kuyawuthula kutsi gudvu!”
4
Lalelani lapha, nine lenigcobagcoba labeswele nibuye nicedze bonkhe labamphofu balelive, 5
nikhuluma nitsi: “Ingabe umkhosi longcwele wekwetfwasa kwenyanga uyakwendlula nini, khona sitewutsengisa ngesivuno salokutinhlavu, neliSabatha litawuphela nini, khona sitewutsengisa ngakolo?” Ngaloko nentela kunciphisa tikali nenyuse intsengo, nitewuganga ngekusebentisa tikali letingekho emtsetfweni, 6
nitsenge labamphofu ngesiliva, nalabeswele ngetincabule letimbili, ngisho naloku lokushanyelwe phansi esibuyeni sekubhula nikubite imali.
7Simakadze loludvumo lwaka-Israyeli utifunge yena, watsi: “Ngingeke ngikukhohlwe nakunye kwalabakwentile. 8
Live lingeke yini litfutfumele ngaloku, nabo bonkhe labahlala kulo bangeke yini balile? Lonkhe live liyawukhukhumuka njengeNayili, liyawutanyatanyiswa, bese liyabotja njengalomfula waseGibhithe.”
9
INkhosi Simakadze itsi: “Ngalelo langa ngiyakwenta lilanga lishone emini, ngente umhlaba ube mnyama emini kala bha. 10
48:37
Zak. 12:10
Emadzili enu enkholo ngiyakuwagucula abe sililo, nako konkhe kuhlabela kwenu kube kukhala. Ngiyawunenta nonkhe nembatse emasaka, nihhule tinhloko tenu. Leso sikhatsi ngiyawusenta sifanane nesekulilela indvodzana letelwe yodvwa kabo. Lelo langa liyawugcina kabuhlungu kakhulu.”
11INkhosi Simakadze itsi: “Lalelani la, ayeta emalanga lapho ngiyawutfumela khona indlala kulo lonkhe live, kungabi yindlala yekufuna kudla neyekomela emanti, kodvwa kube yindlala yekufuna livi laSimakadze. 12Bantfu bayawuyendza kusukela elwandle kuye kulolunye, bazulazule kusukela enyakatfo kuye emphumalanga, bafunana nelivi laSimakadze; kodvwa bangeke balitfole.
13“Ngalelo langa tintfombi letinhle nemajaha lanemandla bayawucaleka ngenca yekoma. 14
Hos. 10:10
Labo labafunga ngetithico“ngetithico” nome “nge-Ashima sithicokati” nome “ngelihlazo” nome “ngelicala” taseSamariya nome batsi: ‘Ngekuphila kwankulunkulu“kwankulunkulu” nome “kwemandla” wakho, Dani,’ nome: ‘Ngekuphila kwankulunkulu wakho, Bherisheba,’ bayakuwa phansi, bangaphindzi bavuke.”


text:
151
Ngemnyaka weli-18 Jerobowamu, umsa waNebati, abusa ka-Israyeli, kaJuda kwabekwa Abiya,“Abiya” letinye tincwadzi tekucala titsi “Abiyamu” waba yinkhosi. 2Wabusela eJerusalema iminyaka lemitsatfu. Libito lenina bekunguMakha, indvodzakati ya-Absalomu.“Absalomu” nome “Abishalomu”
3
Abiya watenta tonkhe tono letatentiwe nguyise embikwakhe; inhlitiyo yakhe yayingakapheleli kuSimakadze Nkulunkulu wakhe, njengenhlitiyo yaDavide labengukhokho wakhe labenamatsele kuNkulunkulu. 4
2 Khos. 8:19
Hla. 132:17
Taga 13:9
Noko-ke ngenca yaDavide Simakadze Nkulunkulu wakhe wamnika sibane eJerusalema ngekutsi amvusele indvodzana leyayitamlandzela, icinise neJerusalema. 5
12:9
Ngobe Davide abenta lokuhle emehlweni aSimakadze, wangete waphambuka kuyo yonkhe imiyalo yaSimakadze emphilweni yakhe yonkhe, ngaphandle kwendzaba ya-Uriya labengumHethi.
6
2 Khr. 12:15
Kwakunekulwa emkhatsini waboRehobowamu naJerobowamu ngaso sonkhe sikhatsi sekuphila kwa-Abiya.“Abiya” letinye tincwadzi tekucala titsi “Abiyamu” 7Leminye imininingwane ngekubusa kwa-Abiya,“Abiya” letinye tincwadzi tekucala titsi “Abiyamu” nako konkhe lakwenta, kubhaliwe encwadzini yemilandvo yemakhosi akaJuda. Kwakunekulwa emkhatsini wabo-Abiya naJerobowamu. 8
Abiya“Abiya” letinye tincwadzi tekucala titsi “Abiyamu” wabe sewuyakhotsama, wafihlwa eDolobheni laDavide. Asa, umsa wakhe, waba yinkhosi esikhundleni sakhe.
9Ngemnyaka wema-20 wekubusa kwaJerobowamu, inkhosi yaka-Israyeli, kaJuda kwabekwa Asa, waba yinkhosi; 10wabusela eJerusalema iminyaka lengema-41. Libito lagogo wakhe lotala uyise bekunguMakha, indvodzakati ya-Absalomu.
11Inkhosi Asa yenta lokuhle emehlweni aSimakadze, njengobe kwakwenta khokho wakhe Davide. 12
Wacosha tonkhe titabane tasemathempelini, watisusa eveni lakhe kanye nato tonkhe tithico letatibunjwe boyise. 13
Wadzimate wehlisa ngisho nagogo wakhe Makha esikhundleni sakhe sekuba yindlovukazi, ngobe abakhe insika ya-Ashera leyayisinengiso. Asa wagawula lensika ya-Ashera wayishisela eSigodzini saseKhidroni. 14Nome Asa angazange atisuse letindzawo letiphakeme tekukhontela tithico, kodvwa noko inhlitiyo yakhe yayitinikele ngalokuphelele kuSimakadze imphilo yakhe yonkhe. 15Wangenisa ethempelini laSimakadze isiliva negolide nato tonkhe timphahla latatinikelwe nguye baneyise.
16Kwakunekulwa emkhatsini wabo-Asa naBhasha, inkhosi yaka-Israyeli, kuko konkhe kubusa kwabo. 17
Bhasha, inkhosi yaka-Israyeli, wakhuphuka wayawuhlasela Juda, wakha iRama, yaba lidolobha leliyinqaba, entela kutsi kubete namunye lophumako nalongenako eveni laka-Asa, inkhosi yakaJuda.
18
16:8
18:15
Asa wase utsatsa yonkhe isiliva negolide leyayisele engcebeni yaSimakadze ethempelini nasesigodlweni sakhe. Wayiniketela etandleni tetinceku takhe watitfumela kuBheni Hadadi, umsa waThabrimoni, umsa waHeziyoni, inkhosi yaseSiriya leyayihlala eDamaseko. 19Watsi: “Akube nesivumelwane emkhatsini wetfu sobabili, njengobe sasikhona emkhatsini wababe neyihlo. Ngikutfumelela naso sipho sesiliva nesegolide. Manje-ke yephula sivumelwane sakho naBhasha, inkhosi yaka-Israyeli, kuze esuke kimi.”
20
Bheni Hadadi wayivumela inkhosi Asa, watfumela tindvuna takhe temabutfo kutsi tiyewuhlasela emadolobha aka-Israyeli. Watfumba i-Ijoni, neDani, na-Abela Bhethi Makha, kanye nayo yonkhe iKhinerethi kanye nalo lonkhe lakaNaftali. 21Kwatsi kube Bhasha akuve loko, wayekela kwakha iRama, wabaleka waya eThisa. 22Inkhosi Asa yase ikhipha satiso kulo lonkhe lakaJuda, wababutsa bonkhe, kwabate ngisho namunye lowasala; bonkhe batfutsa ematje eRama, netingodvo letatisetjentiswa nguBhasha lapho. Inkhosi Asa yakha ngako iGeba kulakaBhenjamini neMispa.
23
Leminye imininingwane ngekubusa kwa-Asa, nako konkhe laphumelela kukwenta, nayo yonkhe imphumelelo yakhe, nemadolobha lawakha, kubhaliwe encwadzini yemilandvo yemakhosi akaJuda. Ekugugeni kwakhe noko tinyawo takhe tase tiyachwala. 24
Asa wase uyakhotsama, wafihlwa kubakubo edolobheni leyise Davide. Jehoshafati, umsa wakhe, waba yinkhosi esikhundleni sakhe.
25Nadabi, umsa waJerobowamu, wabekwa waba yinkhosi yaka-Israyeli ngemnyaka wesibili wekubusa kwa-Asa, inkhosi yakaJuda; wabusa baka-Israyeli iminyaka lemibili. 26
Wenta lokubi emehlweni aSimakadze, wahamba etinyatselweni teyise, nasetonweni takhe labedvonsele ngato sive saka-Israyeli ekoneni.
27Bhasha, umsa wa-Ahiya, wendlu yaka-Isakhari, wakha luzungu ngaye, wamjubela eGibhethoni, lidolobha lemaFilisti, ngesikhatsi Nadabi nawo onkhe ema-Israyeli balivimbetela. 28Bhasha wabulala Nadabi ngemnyaka wesitsatfu wekubusa kwa-Asa, inkhosi yakaJuda, kwase kuba nguye inkhosi yaka-Israyeli.
29
Watsi acala nje kubusa, wabulala bonkhe bantfu bendlu yakaJerobowamu. Akazange ashiye nakunye kwakaJerobowamu lokuphefumulako; wababulala bonkhe njengekusho kwelivi laSimakadze lelalite ngenceku yakhe Ahiya, waseShilo, 30
ngenca yetono letatentiwe nguJerobowamu, waze wafaka nabo bonkhe baka-Israyeli, nangenca yekutsi wamcansula Simakadze Nkulunkulu wema-Israyeli, wamtfukutselisa.
31Leminye imininingwane ngekubusa kwaNadabi, nako konkhe lakwenta, kubhaliwe encwadzini yemilandvo yemakhosi aka-Israyeli. 32Kwakunekulwa emkhatsini wabo-Asa naBhasha, inkhosi yaka-Israyeli, kuko konkhe kubusa kwabo.
33Ngemnyaka wesitsatfu wekubusa kwa-Asa, inkhosi yakaJuda, Bhasha, umsa wa-Ahiya, wabekwa waba yinkhosi yabo bonkhe baka-Israyeli eThisa; wabusa iminyaka lengema-24. 34
Wenta lokubi emehlweni aSimakadze, wahamba etinyatselweni taJerobowamu, nasetonweni takhe labedvonsele ngato sive saka-Israyeli ekoneni.


text:
31
Neh. 8:1
Ngenyanga yesikhombisa sive saka-Israyeli sase sitintile sihleti emadolobheni aso; sonkhe sive sahlangana saba njengemuntfu munye eJerusalema. 2
Dut. 12:13
Mat. 1:12
Jeshuwa, umsa waJosadaki, nebaphristi labebabambisene nabo kanye naZerubhabheli, umsa waSalatiyeli, nalabebabambisene naye bacala kwakha lilati laNkulunkulu waka-Israyeli kutekushisa umhlatjelo etikwalo, njengobe kubhaliwe emtsetfweni waMosi, umuntfu waNkulunkulu. 3
Lite nome babesaba letive betibatungeletile, noko bachubeka bakha lilati esisekelweni salo, banikela ngemhlatjelo wekushiswa etikwalo kuSimakadze, ngisho imihlatjelo yekushiswa yasekuseni nantsambama. 4
Num. 29:12
Bagubha uMkhosi wemaDlangala, njengobe kubhaliwe, kwentiwa yonkhe iminikelo yekushiswa lekwakufanele yentiwe ngalelo nangalelo langa. 5
Emvakwaloko, base banikela ngeminikelo leshiswa samuku, lenikelwa njalo, nemihlatjelo yekwetfwasa kwenyanga kanye nayo yonkhe imihlatjelo leyayimiselwe kutsi yentiwe kuyo yonkhe imikhosi yaSimakadze, kanye naleyo leletselwa kutsi ibe ngimihlatjelo yesihle kuSimakadze. 6Ngelilanga lekucala enyangeni yesikhombisa bacala kunikela ngemnikelo wekushiswa kuSimakadze, nome sasisengakabekwa sisekelo selithempeli laSimakadze.
7
Base bakhipha imali bayinika bakhi nebabati, bapha bantfu baseSidoni naseThire kudla, nesinatfo kanye nemafutsa; babentela kutsi khona batekubaletsela tingodvo temisedari ngelwandle, kusuka eLebanoni kuye eJopha, njengobe bekusho Khuresi, inkhosi yasePheresiya.
8Ngenyanga yesibili emnyakeni wesibili befikile endlini yaNkulunkulu eJerusalema, Zerubhabheli, umsa waSalatiyeli, naJeshuwa, umsa waJosadaki, kanye nabomnakabo bonkhe lababesele, baphristi, nemaLevi, nabo bonkhe lababebuye eJerusalema baphuma ekutfunjweni, bacala kusebenta, babeka emaLevi labeneminyaka lengema-20 kuya etulu kutsi agcugcutele kwakhiwa kwendlu yaSimakadze. 9
Jeshuwa, nemadvodzana akhe, nabomnakabo, naKhadmiyeli nemadvodzana akhe, lekutitukulwane taHodaviya,“Hodaviya” ngesiHebheru “Jehuda” lokusho kutsi “Juda” kanye nemadvodzana aHenadadi, nemadvodzana abo, kanye nabomnakabo, baLevi bonkhe, bahlangana bagcugcutela labo bebakha indlu yaNkulunkulu.
10
Batsi kube bakhi babeke sisekelo selithempeli laSimakadze, baphristi lababegcoke tembatfo tabo, baphetse emacilongo, bakanye nemaLevi, emadvodzana a-Asafa, labephetse bokhencekhence, bonkhe bema ngabolonina balungela kudvumisa Simakadze, njengobe kwakuvele kwahlelwa nguDavide, inkhosi yema-Israyeli. 11
7:3
Hla. 136:1
Badvumisa, babonga ngekuhlabela kuSimakadze, batsi:
“Ulungile; umusa wakhe ku-Israyeli
uyakuma kuze kube phakadze.”
Bonkhe bantfu bamemeta kakhulu badvumisa Nkulunkulu, ngobe sisekelo sendlu yaSimakadze sasesibekiwe. 12
Kodvwa bonkhe baphristi, nebaLevi labadzala kanye nebaholi bemindeni, lababebone lithempeli lakucala, bakhala badzindza sililo, nababona sisekelo salelithempeli sesibekwa, kantsi laba labanye bebamemeta bajabulile. 13Kute labengenta umehluko emkhatsini wekutsi lomsindvo wawuwekujabula yini nome wawuwekukhala, ngobe bantfu benta umsindvo lomkhulu kakhulu. Lomsindvo wevakala khashane.


text:
71Lwatsi kube lubondza lwakhiwe luphele, netivalo sengitifakile etindzaweni tato, kwabe sekubekwa bomahlalesangweni, nebahlabeli kanye nemaLevi. 2Ngabeka umnaketfu Hanani kutsi engamele iJerusalema abambisane naHananiya, indvuna yenqaba, ngobe Hananiya abeyindvodza leyayetsembekile yesaba Nkulunkulu kwendlula emadvodza lamanyenti. 3Ngabatjela ngatsi: “Emasango aseJerusalema kufanele angavulwa lilanga lingakaphakami. Ngesikhatsi bomahlalesangweni basesemsebentini, lamasango babowavala bawaveletele. Kantsi futsi kufanele nibeke letinye takhamiti taseJerusalema kutsi tibe bomahlalesangweni, labanye bacize etindzaweni letitsite, labanye bacize eceleni kwetindlu tabo.”
4Lidolobha laseJerusalema lalilikhulu linendzawo lebanti; kodvwa lalinebantfu labambalwa ngekhatsi kwalo, netindlu tatisengakakhiwa kabusha. 5
8:1
Ngako Nkulunkulu wami wakufaka enhlitiyweni yami kutsi ngihlanganise baholi, netiphatsimandla kanye neluntfu lonkhe kutsi kutewubhaliswa ngemindeni. Ngatfola tincwadzi lekwakubhalwe kuto imindeni yalabo bebafike kwekucala. Naku-ke lengakutfola kubhalwe kuto:
6Laba bantfu lababetfunjwe nguNebukhadnezari, inkhosi yaseBhabhulona, labancandzeka babuyela eJerusalema nakaJuda, ngulowo nalowo edolobheni lakubo, 7beta bahamba naZerubhabheli, naJeshuwa, naNehemiya, na-Azariya, naRamiya, naNahamani, naModekhayi, naBilshani, naMisperethi, naBikvayi, naNehumi, naBhana.
Luhla lwemadvodza aka-Israyeli bekungulawa:
8Titukulwane takaPharoshi tatiti-2 172,
9titukulwane takaShefathiya tatingema-372,
10titukulwane taka-Ara tatingema-652,
11titukulwane takaPhahathi Mowabi,
ngeluhlanga lwaJeshuwa naJowabe, tatiti-2 818,
12titukulwane taka-Elamu tatiyi-1 254,
13titukulwane takaZathu tatingema-845,
14titukulwane takaZakhayi tatingema-760,
15titukulwane takaBinuwi tatingema-648,
16titukulwane takaBebayi tatingema-628,
17titukulwane taka-Azgadi tatiti-2 322,
18titukulwane taka-Adonikamu tatingema-667,
19titukulwane takaBikvayi tatiti-2 067,
20titukulwane taka-Adini tatingema-655,
21titukulwane taka-Ateri, ngaHezekiya, tatingema-98,
22titukulwane takaHashumi tatingema-328,
23titukulwane takaBhezayi tatingema-324,
24titukulwane takaHarifi tatili-112,
25titukulwane takaGibeyoni tatingema-95.
26Emadvodza labewekudzabuka eBhetlehema kanye newaseNethofa abeli-188.
27Emadvodza ase-Anathothi abeli-128,
28emadvodza aseBhethi Azmavethi abengema-42,
29emadvodza aseKhiriyathi Jeyarimu, naseKhefira,
naseBherothi ebengema-743,
30emadvodza aseRama naseGeba abengema-621,
31emadvodza aseMikmashi abeli-122,
32emadvodza aseBetheli nase-Ayi abeli-123,
33emadvodza aseNebo lenye abengema-52,
34emadvodza ase-Elamu lenye abeyi-1 254,
35emadvodza aseHarimi abengema-320,
36emadvodza aseJerikho abengema-345,
37emadvodza aseLodi, naseHadidi, nase-Ono abengema-721,
38emadvodza aseSena abeti-3 930.
39Baphristi bona:
bekutitukulwane takaJedaya, ngemndeni waJeshuwa, tatingema-973,
40titukulwane taka-Imeri tatiyi-1 052,
41titukulwane takaPhashuri tatiyi-1 247,
42titukulwane takaHarimi tatiyi-1 017.
43EmaLevi wona:
bekutitukulwane takaJeshuwa netakaKhadmiyeli,
ngeluhlanga lwakaHodaviya, tatingema-74.
44Bahlabeli bona:
lababetitukulwane taka-Asafa babeli-148.
45Bomahlalesangweni bona:
bekutitukulwane takaShalumi, netaka-Ateri,
netakaThalmoni, netaka-Akhubi, netakaHatita,
netakaShobayi, babeli-138, sebabonkhe.
46Tisebenti telithempeli tona:
bekutitukulwane takaSiha, netakaHasufa, netakaThabhayothi,
47netakaKherosi, netakaSiya, netakaPhadoni,
48netakaLebana, netakaHagabha, netakaShalmayi,
49netakaHanana, netakaGideli, netakaGahari,
50netakaReyaya, netakaResini, netakaNekoda,
51netakaGazamu, netaka-Uza, netakaPhaseya,
52netakaBhesayi, netakaMeyunimu, netakaNefusimu,
53netakaBakbuki; netakaHakufa, netakaHahuri,
54netakaBasluthi, netakaMehida, netakaHasha,
55netakaBhakosi, netakaSisera, netakaThema,
56netakaNesiya kanye netakaHatifa.
57Titukulwane tetisebenti takaSolomoni tona:
bekutitukulwane takaSothayi,
netakaSofereti, netakaPheruda,
58netakaJala, netakaDakhoni, netakaGideli,
59netakaShefathiya, netakaHathili,
netakaPhokerethi Sebayimi kanye netaka-Amoni.
60Tisebenti telithempeli kanye netitukulwane tetisebenti takaSolomoni betingema-392.
61Laba labalandzelako babephuma emadolobheni aseTheli Mela, naseTheli Hasha, naseKherubi, nase-Adoni, nase-Imeri, kodvwa noko abazange bakhona kuchaza kutsi imindeni yabo yayiyekudzabuka ka-Israyeli yini:
62Titukulwane takaDelaya, netakaThobiya kanye netakaNekoda tatingema-642.
63Kulaba labanye baphristi:
bekutitukulwane takaHabaya, netakaHakhosi kanye netakaBhazilayi, indvodza leyayitsetse indvodzakati yaBhazilayi wakaGileyadi, wase ubitwa ngelibito lakhe.
64Laba bafunisisa imilandvo lebhaliwe yemindeni yabo, kodvwa abazange bayitfole; ngaleso sizatfu abazange babalwe kanye nebaphristi, batsatfwa ngekutsi bangcolile ngekwemtsetfo. 65Ngako-ke umbusi wabayala kutsi bangadli nome kunye kwalokudla lokwakungcwele, kuze kube nemphristi wekukhonta nge-Urimu neThumimu.“Urimu neThumimu” kwakutintfo letimbili letatisetjentiswa baphristi ekutfoleni intsandvo yaNkulunkulu, atatiwa kutsi tatinjani
66Sebabonkhe labancandzeka babeti-42 360, 67ngaphandle kwetisebenti tabo letidvuna naletisikati letatiti-7 337; ngetulu kwabo bekunebahlabeli labadvuna nalabasikati labangema-245. 68Babenemahhashi langema-736, neminyuzi lengema-245,Fundza Ezra 2:66. SiHebheru site lelivesi 69nemakamela langema-435, kanye netimbongolo letiti-6 720.
70Labanye baholi bemindeni bafaka sandla emsebentini. Umbusi naye wanikela ngegolide leyayingemakhilogremu labengaba siphohlongo, nangetitja letatingema-50 kanye nangetingubo tebaphristi letatingema-530. 71Labanye baholi bemindeni banikela ngegolide leyayingemakhilogremu labengaba li-168, nangesiliva leyayingemakhilogremu labengaba yi-1 250. 72Sekukonkhe lokwanikelwa ngulaba labanye bantfu kwaba yigolide leyayingemakhilogremu labengaba li-168, nesiliva leyayingemakhilogremu labengaba yinkhulungwane kanye netingubo tebuphristi letatingema-67.
73Baphristi, nemaLevi, nabomahlalesangweni, nebahlabeli, netisebenti telithempeli, nalabanye bantfu kanye nema-Israyeli lamanye avele acaba ahlala emadolobheni awo.


text:
281Davide wabita tonkhe tiphatsimandla taka-Israyeli kutsi tihlanganele eJerusalema: Bekutindvuna letatiphetse tive, netindvuna letatiphetse emabutfo lasingatsa inkhosi, netindvuna tetinkhulungwane, netindvuna temakhulu, netindvuna letatengamele tonkhe timphahla kanye netifuyo tenkhosi, netemadvodzana ayo, kanye netindvuna tasesigodlweni, nemadvodza lanemandla kanye netingwazi temphi.
2
1 Khos. 8:17
1 Khr. 17:1
22:7
Inkhosi Davide yasukuma yema ngetinyawo, yatsi: “Lalelani kimi, nine bomnaketfu nesive sakitsi. Bekuvele kusenhlitiyweni yami kutsi ngakhe indlu letawuba yindzawo lapho kutawuphumula khona libhokisi lesivumelwane saSimakadze, senabelo setinyawo taNkulunkulu wetfu; lawo malungiselelo bese ngivele ngiwentile. 3
Kodvwa Nkulunkulu watsi kimi: ‘Akusiwe lofanele kwakha indlu wakhele Libito lami, ngobe wena uyindvodza yemphi, futsi sewucitse nengati.’
4
1 Sam. 16:1,12
1 Khr. 5:2
“Noko Simakadze, Nkulunkulu wema-Israyeli, wakhetsa mine endlini yaketfu kutsi ngibe yinkhosi yema-Israyeli phakadze naphakadze. Wakhetsa Juda kutsi abe ngumholi. Kwatsi elusendvweni lwakaJuda wakhetsa umndeni waketfu. Emkhatsini wemadvodzana ababe wajabulela kutsi akhetse mine angente inkhosi yema-Israyeli. 5
Emkhatsini wawo onkhe emadvodzana ami lamanyenti Simakadze langiphe wona, Simakadze ukhetse umsa wami Solomoni kutsi ahlale esihlalweni sebukhosi sembuso waSimakadze abuse ka-Israyeli.
6
1 Khos. 5:5
6:12
Hla. 89:3
“Simakadze ukhulume kimi watsi: ‘Solomoni, indvodzana yakho, nguye lotangakhela indlu netibuya tami, ngobe ngikhetse yena kutsi abe yindvodzana yami mine ngibe nguyise. 7Umbuso wakhe ngitakuwusimisa ngiwutintise phakadze naphakadze, nangabe angesuki ekwenteni imiyalo nemitsetfo yami, njengobe kwenteka kulemihla.’
8“Ngako nyalo ngiyaniyala embikwawo onkhe ema-Israyeli nasembikwalo lonkhe libandla laSimakadze, nasebukhoneni baNkulunkulu wetfu, ngitsi: Caphelani kutsi niyayilandzela yonkhe imiyalo yaSimakadze Nkulunkulu wenu, khona litewuba lenu lelive lelihle, nize nilendlulisele nasetitukulwaneni tenu njengelifa lenu laphakadze naphakadze.
9
1 Sam. 16:7
2 Khr. 15:2
Hla. 7:9
Isa. 55:6
Jer. 11:20
17:10
20:12
Semb. 2:23
“Wena-ke, Solomoni, ndvodzana yami, yenta Nkulunkulu weyihlo abe ligugu kuwe, umkhonte ngayo yonkhe inhlitiyo yakho nangengcondvo levumako, ngobe Simakadze uhlolisisa tonkhe tinhlitiyo acondzisise tonkhe tinjongo temicabango. Nawumfuna, utamtfola; kodvwa nawumlahla, naye utakuyekela phakadze naphakadze. 10Cabangisisa-ke manje, ngobe Simakadze ukhetse wena kutsi umakhele lithempeli libe yindzawo lengcwele. Cina, uwente lowo msebenti.”
11Ngako Davide wase unika indvodzana yakhe Solomoni ipulani yemihubhe, neyelithempeli, neyetakhiwo talo, neyetingungumakamelo talo, neyelingetulu lalo, neyemakamelo angekhatsi kanye neyendzawo yenhlawulo. 12Wamnika emapulani ako konkhe lekwakubekwe nguMoya engcondvweni yakhe macondzana netibuya telithempeli laSimakadze kanye nawo onkhe emakamelo lalitungeletile, newetindlu tengcebo yasethempelini laNkulunkulu, kanye newetindlu tengcebo yetintfo letinikelwe. 13Wamnika imiyalo macondzana neticheme tebaphristi netemaLevi neyawo wonkhe umsebenti wekukhonta ethempelini laSimakadze, neyato tonkhe timphahla letitawusetjentiswa ekukhonteni. 14Wamkhombisa sisindvo segolide nesesiliva lekwakutakwakhiwa ngayo timphahla letatitawusetjentiswa ekwenteni tinkonzo tetinhlobonhlobo: 15sisindvo segolide yekwakha tintsi tetibane kanye netibane tato, nesisindvo salolo nalolo lutsi lwetibane kanye netibane talo, nesisindvo sesiliva yalolo nalolo lutsi lwesibane sesiliva netibane talo, ngekwemsebenti walolo nalolo lutsi lwesibane. 16Wamkhombisa nesisindvo segolide salelo nalelo tafula lelinesinkhwa lesinikelwe; sisindvo sesiliva sematafula esiliva; 17nesisindvo segolide lecengekile yekwakha timfologo, netitja tekunyenyeta kanye netindzebe, sisindvo segolide saleyo naleyo ndishi yegolide, nesisindvo sesiliva saleyo naleyo ndishi yesiliva, 18
nesisindvo segolide lecengekile yekwakha lilati lemphepho. Waphindze wamnika nepulani yencola,Libhokisi lesivumelwane lalimele sihlalo sebukhosi, hhayi incola. Embonweni waHezekiyeli, indzawo lapho “kuneludvumo lwaNkulunkulu” igadvwe ngemakherubhi ichazwa ngekutsi yincola. Hez. 10. lekwakungeyemakherubhi egolide labevule timphiko asingatse libhokisi lesivumelwane saSimakadze.
19Davide wakhuluma watsi: “Konkhe loku kubhalwe phansi, ngobe sandla saSimakadze besisetikwami, wangipha kucondzisisa kahle yonkhe imininingwane yalepulani.”
20
Josh. 1:7,9
1 Khr. 22:13
Davide waphindze wakhuluma kuSolomoni, indvodzana yakhe, watsi: “Cina, ube nesibindzi, wente lomsebenti. Ungesabi, futsi ungapheli emandla, ngobe Simakadze Nkulunkulu, longuNkulunkulu wami, unawe. Angeke akujabhise, futsi angeke akulahle, kuze kuphele wonkhe umsebenti wekukhonta ethempelini laSimakadze. 21Tonkhe ticheme tebaphristi netemaLevi setivele tiwulungele wonkhe lomsebenti welithempeli laNkulunkulu, kantsi wonkhe umuntfu lonenhlitiyo levumako nalonelikhono lekuhlobisa utakusita kuwo wonkhe lomsebenti. Tonkhe tiphatsimandla nesive sonkhe sitakwenta konkhe lositjela kona kutsi sikwente.”


text:
391
Batfunga tembatfo letihlotjiswe kahle tebaphristi ngensontfo leluhlata njengesibhakabhaka, nalebukhwebeletane, nalebovu ngalokutopele, lekwakufanele batembatse nabakhonta endzaweni lengcwele. Batfunga tembatfo letingcwele ta-Aroni, njengobe Simakadze abeyale Mosi.
2
Benta sidziya ngemtiya welineni lecolisakele nangensontfo leluhlata njengesibhakabhaka, nalebukhwebeletane, nalebovu ngalokutopele, naleyigolide. 3Bakha ngcwengcwe ngegolide, base bamsika imicwana yekwelukwa kanye nemitiya yelineni lecolisakele nensontfo leluhlata njengesibhakabhaka, nalebukhwebeletane, nalebovu ngalokutopele, umsebenti wengcweti lenebuciko. 4Sidziya basenta saba nemichilo lemibili ngala nangale yekusibophela nekusihlanganisa emahlombe. 5Lelibhande lelalelukiwe ngebungcweti leliselukhalweni balenta laba yintfo yinye nalesidziya, lentiwa ngemicwana yegolide, nensontfo lebukhwebeletane, naleluhlata njengesibhakabhaka, nalebovu ngalokutopele, nemitiya yelineni lecolisakele, njengobe Simakadze abeyale Mosi. 6Benta ematje e-oniksi bawahlelisa bawephetsa ngegolide emaceleni, bawabhala ngekucopha emabito emadvodzana aJakobe. 7Lamatje bawanamatsisela emichilweni yemahlombe yalesidziya, njengobe Simakadze abeshito kuMosi. Lamatje aba sikhumbuto ngemadvodzana aJakobe.
8
Batfunga sembatfo sesifuba ngebungcweti lobabusetjentiswe ekutfungeni sidziya; basitfunga ngalokuyigolide, nangalokubukhwebeletane, nangalokubovu ngalokutopele, nangemitiya yelineni lecolisakele, siphindvwe kabili sisikhwama. 9Imihlubulo yaso yayilingana ndzawo tonkhe, umunye wawungemasentimitha labengaba ngema-22 budze, nemasentimitha labengaba ngema-22 bubanti. 10Banamatsisela kuso imigca lemine yematje laligugu; emgceni wekucala banamatsisela isadiyusi, nethophazi, nerubhi; 11emgceni wesibili banamatsisela simaragidu, nesafire, nedayimani; 12emgceni wesitsatfu banamatsisela ihiyakinte, ne-agathe, ne-amethiste; 13emgceni wesine banamatsisela ikhrisolithe, ne-oniksi, nejasiphi. Onkhe bawanamatsisela, base bawephetsa ngegolide. 14Kulelo nakulelo litje kulawa lali-12 bekubhalwe ngekucopha libito lendvodzana yaJakobe. Ngulelo nalelo litje labekwa luphawu ngekucoshwa kwelibito lesive setive letili-12 taka-Israyeli. 15Sembatfo sesifuba basentela imigaco leyayephotselwe njengentsambo leyelukiwe yegolide lecengekile. 16Bephetsa ngemicu lemibili yegolide, base batfungela emajiva lamabili egolide emakoneni lamabili langetulu esembatfweni sesifuba. 17Lemigaco lemibili yegolide bayibophela kulamajiva lamabili lasemakoneni esembatfo sesifuba. 18Letinye tihloko talemigaco batibophela kulemiphetfo lemibili, ngalendlela taba ngembili emichilweni yemahlombe. 19Benta emajiva lamabili egolide bawatfungela emakoneni lamabili langaphansi kulesembatfo sesifuba, ngekhatsi macondzana nesidziya. 20Benta lamanye emajiva lamabili egolide, bawatfungela ngaphansi kulemichilo lemibili yesidziya, ngembili kwaso, eceleni kwemtfungo, ngetulu kwalelibhande lelelukwe kahle. 21Babopha emajiva esembatfo sesifuba bawahlanganisa nemajiva esidziya ngentsambo leluhlata njengesibhakabhaka, loko kwenta kutsi sembatfo sesifuba sibe ngetulu kwelibhande, singaceki. Konkhe loko kwentiwa njengobe Simakadze abeyale Mosi.
22
Umjiva wonkhe longetulu kwalesidziya welukwa ngendvwangu leluhlata njengesibhakabhaka. 23Imbobo yekufaka inhloko yephetfwa ngekugocotwa yatfungwa, khona ingetiwudzabuka. 24Emphetfweni wawo ngaphansi bahlobisa ngekutsi batungeletise emahananandza“lihananandza” nome “iphomegranathi” lentiwe ngemtiya welineni lecolisakele nangensontfo leluhlata njengesibhakabhaka, nalebukhwebeletane, nalebovu ngalokutopele. 25Bakha tinsimbi tegolide lecengekile, batitfungela emphetfweni wangaphansi kulomjiva tatungeleta, tabasemkhatsini walamahananandza. 26Insimbi yalandzelwa lihananandza wonkhe umphetfo wemjiva, kuze kukhontwe ngawo, njengobe Simakadze abeyale Mosi.
27
Bo-Aroni nemadvodzana akhe babelukela babatfungela tingubo letingenamkhono ngendvwangu yelineni lecolisakele, 28nemishuculo yenhloko, netincotfo tayo, nemibekelo yendvwangu yelineni lecolisakele, 29nelibhande lelelukwe ngemtiya welineni lecolisakele, nangensontfo leluhlata njengesibhakabhaka, nalebukhwebeletane, nalebovu ngalokutopele; bakuhlobisa, njengobe Simakadze abeyale Mosi. 30
Benta ngcwengcwe ngegolide lecengekile, umhlobiso longcwele, base babhala kuye ngekucopha emagama latsi: “Kwehlukaniselwe Nkulunkulu.” 31Longcwengcwe bambophela emshuculweni ngentsambo leluhlata njengesibhakabhaka; konkhe loko bakwenta njengobe Simakadze abeyale Mosi.
32Bawenta bawucedza wonkhe umsebenti wekwakha lithende lekukhontela, lekulithende lekuhlangana. Ema-Israyeli akwenta konkhe Simakadze labeyale Mosi kutsi kwentiwe. 33
35:11
Baletsa kuMosi lithende lekukhontela nako konkhe lokuhambisana nalo: lithende, nemahhuka, netinsikabhaluko, nemakabha, netinsika, nemaseko; 34nesimbonyo setikhumba tetihhanca letishukiwe taguculwa taba bovu; nesimbonyo setikhumba temahhashi aselwandle letishukwe kahle; nendvwangu levimbe libhokisi lesivumelwane; 35libhokisi lesivumelwane lelalinetibhelekeca tematje, netimboko talo, nesihlalo semusa; 36litafula nako konkhe lokuhambisana nalo nesinkhwa sebukhona; 37lutsi lwetibane lwegolide lecengekile netibane talo, nalokuhambisana nalo, kanye nemafutsa ekukhanyisa; 38lilati legolide, nemafutsa emgcobo, nemphepho lenuka kamnandzi, nendvwangu yelisango lelithende; 39lilati lelitfusi, nemhlobiso walo welitfusi losasisefo, netimboko talo, nato tonkhe timphahla letihambisana nalelilati; nemgezelo nesibunu sawo; 40netindvwangu tesibuya, netinsika, nemaseko ato, nendvwangu yemnyango wesibuya, netintsambo taso, netiphunti taso; netimphahla tonkhe telithende lekukhontela, lithende lekuhlangana, 41netembatfo letihlotjiswe kahle letisetjentiswa ekukhonteni endzaweni lengcwele, lekutembatfo letingcwele ta-Aroni, umphristi, kanye netembatfo temadvodzana akhe, labatisebentisa nabenta inkonzo yabo yebuphristi.
42Ema-Israyeli enta konkhe njengobe Mosi abeyalwe nguSimakadze. 43Mosi wakuhlola konkhe wakubukisisa, wabona kutsi kwentiwe njengobe abelayelwe nguSimakadze. Ngako-ke Mosi wase uyababusisa.


text:
Tilwanyana Letincane Letibulalako kanye neTifo teTinyosi
Kuba nelwati ngetilwanyana letincane letibulala tinyosi teluju kubalulekile kulabo labagcina tinyosi kuba nesiciniseko kutsi tilwane letincane letindizako letiphilile kanye netintfo letisezingeni lelikahle letinyosi.
Kugadza kanye nekunakekela letifo, onkhe emabhokisi ekugcina letinyosi kumele abhaliswe kantsi futsi noma ngusiphi sifo noma silwanyana lesincane lesibulalako kumele sibikwe enhlanganweni yekugcina tilwane.
Lona mbhalo lobalulekile wetilwanyana letincane letibulalako kanye netifo tetinyosi eNingizimu Afrika uselucwalingweni lwetintfo ekuvikeleni kwetitjalo lucwalingo lwe Agricultural Research Council (ARC) (Khansela weLicwaling Lwetekufuya).
iFoulbrood yase Melika
Lesifo lesitselelanako lesiphakeme se American Foulbrood (AFB) sibangwa ligciwane le Paenibacillus larvae silukhuni kakhulu kusitfola futsi singenta kulahlekelwa kulabo labagcina tinyosi.
Timphawu talesifo: lesibungu lesifile sibaneliphunga lelibi. Bese umhlambi lotselelekile uba nemidvwebo lesakatekile lenalokumnyama, tintfo letibukeka njengalokusamafutsa lokungenile.
Sifo se Amoeba
Lesi sifo sihlupha indlela yekugaya yenyosi yeluju lendzala futsi sibangwa yi protozoan iMalpighamoeba mellificae. Noma nje ingakashiwo kahle eNingizimu Afrika (2018), itfoliwe eZimbabwe.
Chalkbrood
Sifo sekutselelana iAscophaera apis, lesibanga ichalkbrood sona sihlasela tibungu tetinyosi kuphela. Tibungu letincane letitselelekile atikavami kukhombisa timphawu kepha tiyafa ngekuvalelwa eselini yato lekusigaba sato lesiphansi natiya esigabeni sekubatindzala. Labasebenta ngetinyosi nabavula lamaseli bese batfola tibungu letifile, bavame kutimikisa ekungeneni kwemabhokisi ekugcina tinyosi, kwenta lesisibungu lesesifile, (letifile lebetigciniwe) kutsi tibonakale.
Timphawu tetifo: bagcini betinyosi bangavama kubona lesifo uma babona loku ‘ilayisi levelako’ imitimba lefile ekungeneni kwalelibhokisi lelitselelekile.
iFoulbrood yase Europe
©National beekeeping unit
iEuropean foulbrood (EFB) sifo seligciwane lesihlasela tibungu tetinyosi teluju ngaphambi kwekufika esigabeni sekubanjwa. Noma kungasiko lokumatima, iEFB ngusona sifo lesatiwako eNingizimu Afrika futsi kwentiwa ligciwane le Melissococcus pluton. Kuyasolwa kutsi leligciwane likhona (kepha alibonwa) kumihlambi leminingi futsi litsintseka uma umhlambi usenkingeni/ukhatsatekile.
Timphawu tetifo: tibungu letifile noma letifako tibheke etulu, timtfumbi noma tinsundvu, tincibilikele emaceleni alamaseli noma omelele futsi ayirabhanyana.
Noma nje itfolwa kutotonkhe tifundza tase Ningizimu Afrika, kuhlaseleka kubukeka kungasiko lokuningi etindzaweni letiphakeme kufana nase Limpopo nasemnceleni wase KwaZulu-Natal.
Nosema
iNosema sifo lesibangwa yi Nosema apis, kuhlasela lelitfumbu lelikhokha kudla lokusuka esiswini kanye nalokubamba emanutrient etinyosi letindzala. Loku kwenta kufukamela kancane kudla lokukhicitwako futsi kungenta kube ngu 15% wekwakheka kwetibungu letincane.
Timphawu tesifo: lesifo singalashwa ngesipopolo kepha timphawu taleyomihlambi letselelekile tingafaka tinyosi letimadlabha naletite umdlandla noma letihlala tidziniwe naletivuvukile ngaphansi. Phindze, umsheko lonsundvu ungabonakala emabhokisini etinyosi.
iNosema ivela kutotonkhe tifundza tase Ningizimu Afrika, kepha ayikaze yahlanganiswa ekufeni kwemihlambi.
Varroa Destructor
Le Varroa destructor lencane lebovu-sansundvu ngusona silwane lesidla letinye setinyosi teluju lokwenta kungakheki kahle kanye nekuceka kweluju lwetinyosi. Isakateke kusuka endzaweni lemvelo, lenyosi yeluju yase Mphumalanga (Apis cerana) kuya kunyosi yeluju yase Nshonalanga (Apis mellifera).
Umuhlwa we Varroa tilwanyana letiphila ngaletinye letihlasela kokubili tinyosi teluju kanye netibungu, kepha lobudlelwane balemihlwa nalesifo (lokwenta kuhlaseleka lokusesigabeni sesibili) kuhlangahlanganisa lokwakheka kwaletifo kanye nekwelashwa kwalesifo lesimatima.
Umhlambi longenelwe ngenombola lesetulu ye varroa nawo ubanetinkinga naletinye tifo letinye tetinyosi kanye netilwanyana letibulalako kufana nemabhokisi lamancane emabhunggane, ichalkbrood ne Braula coeca (imphungane lete timphiko)
Timphawu tesifo: kufukamela lokuphansi kanye nekusakateka kwalokufukanyelwe, tihloko letigcitjelwe naletihlafuniwe kanye netibungu letipatjatiwe ngaphansi noma ngasemaceleni aleseli. Kutinyosi letindzala–leticancako naletikhansako tinyossi teluju, kundiza lokuphuyile.
Bayvarol® ne Apivar® ingasetjentiswa ekulweni ne Varroa destructor eNingizimu Afrika.
Umuhlwa we Tracheal
Sifo se Acarine etinyosini sibangwa ngumuhlwa lomncane itracheal, iAcarapis woodi. Lena mihlwa ibhobosa liphayiphi lemoya lenyosi (itrachea) bese udla kule haemolymph (‘ingati’ yenyosi).
Timphawi tesifo: kute tinkhomba letingatsenjwa noma timphawu temuhlwa letiphilako njengetimphawu letingahlanganiswa nekutseleleka kwe Nosema kanye naletinye tifo.
Imihlwa ye tracheal ihlanganiswe netimphiko letingakahlangani te “K”, tinyosi letikhansako emhlabatsini dvute nemabhokisi ato, atikhoni kundiza.
Lemihlwa mincane futsi kumele ipotjolwe kuze itfolakale. Itfolwa ngetinombola letiphansi kutotonkhe tifundza tase Ningizimu Afrika.
Livivane le Wax
Sibungu semgodzi selivivane le wax (iGalleria mellonella) sishiya luphawu loluningi lwetintfo letimanyatelako bese sibulala lesihloko sonkhe. Umhlambi wetinyosi leticinile ungakhona kugadza lenombolo yemavivane. Emabhokisi etinyosi etigodzini letibandzako noma etindzaweni letiphakeme tihlaseleka kancane kumavivane ewax.
Ligciwane le Tinyosi
Kuhlaseleka kwemagciwane etinyosini kuvame kuhlanganyela ne muhlwa we Varroa futsi kungakhombisa timphawu ngesikhatsi umhlambi uceka ngendzaba yetinkinga/kukhatsateka.
iSacbrood virus (SBV) ligciwane lelatiwako letinyosi netimphawu letibonisako.
Timphawu te sifo: sigogo sangaphandle lesigegeletele lesibungu sigcwalisa ngemanti lahlobile, ibe lenhloko lengakaveli imnyama. iSacbrood ingaphindze ibonakale ngendlela lengakavami yekufukamela ngekucwila, tihloko letite imibala ngemakona lacijile.
Kutseleleka lokuncane kwesifo setinyosi letichwalile ngesifo (chronic bee paralysis virus – CBPV) kanye nemagciwane etinyosi letichwalile (acute bee paralysis virus – ABPV) itobonisa tinyosi tikhansa emhlabatsini wemabhokisi ato kanye nasembikwemnyango wemabhokisi. Kufa kuyalandzela emalangeni.
Tinyosi letihlaselekile tiboonwa ngetulu kwetintfo letihengiwe, tingakagadzeki, titatatela futsi tingakhoni kundiza – kufana neNosema letselelekile.
Translated by Phindile Malotana


text:
Colombar
Inchazelo
iColomar yinhlobo yeliwayini lemhlophe leyatiwa kabantsi ngekukhicitaliwayini lelishisiwe laseliyapholiswa, njenge brandy kanye ne cognac. Nguyinye yetinhlobonhlobo letilinywako la Ningizimu Afrika phindze yakhiwa kusuka egaleni le Chenin blanc ne Heunisch Weiss (leyatiwa ngekutsi yi Gouias blanc).
Lapho Avela Khona
iBordeaux lese France. Letinhlobonhlobo, ngemnyaka wa 1970, walahlekelwa litsemba eFrance, umphumela ngetulu kwehhafu lapho titjalo tincutsiwe.
Lamanye Emagama Noma Emabito
Bon – blanc, Colombard, Colombier (France), French Colombard (California).
Kukhicitwa eNingizimu Afrika
Ihlanyelwe la Ningizimu Afrika kusuka ngemnyaka wa 1920 futsi beyisetjentiswa njengeliwayini lesicalelo nakwakhiwa ibrandy kwaze kwefika emnyakeni wa 1970, uma labo labakhicita liwayini eCape batfola kutsi ingakhokhaemawayini lamnandzi langanatfwa.
Kukhicitwa Etindzaweni noma Etigodzini
Letinhlobonhlobo tenta ncono ngaphansi timo letishisa kancane. Tihlanyelwa kutotonkhe tindzawo letikhokha liwayini la Ningizimu Afrika, kanye nemfula we Olifants, Northern Cape, Robertson kanye ne Breedekloof kubambela letindzawo letinkhulu letingaphansi kwekukhicita.
Kwakha/Kukhokha
Kukhula ngemandla noma ngemfutfo, ngelinani lekutsela lelinelikhono lemasimu lalishumi nesihlanu kuya kumashumi lamabili. Kutsela lokukhulu kutfolwa kuletinye tindzawo noma tigodzi.
Kuvutfwa
Emagilebisi avutfwa ngesikhatsi lesiyangasekupheleni, kusuka ekucaleni kwehhafu yenyanga yeNdlovu.
Emagungumence
Lamagungumence ayindingilizi lemfishane, asemkhatsini ngelinani phindze amtfubi losaluhlata, nanukhwebeletane lomncane nasekavutfwe ngalokugcwele. Lesigogo noma sikhumba sincama futsi sicinile, ibe inyama inemandla noma icinile phindze inemantana, nebumunywana lobuphakeme nasekavutsiwe.
Emacembe
Lamacembe aluhlata lomnyama, asemkhatsini ngelinani phindze ayindingilizi lecishe imise kwetinso.
Tilokatane kanye Nemagciwane
Letinhlobonhlobo tingaba nekutsikameteka emoyeni ngesikhatsi sekuvuna tiphindze tibenesitfwatfwa ngesikhatsi sentfwasahlobo. Akavumelani ne botrytis, umuhlwa lophansi kanye nemuhlwa loyimphumphu. Imiphumela lemihla itfolwa umativini tisengadzeni ngaphandle.
Kusebentiswa
Ingasetjentiselwa kukhicita inhlobo yinye yewayini, iwayini lebilisiwe yase iyapholiswa, njenge brandy, emawayini lanetinhlase noma emawayini lahlanganisiwe.
Kuvela
Lenhlobo ikhokha ibrandy lemnandzi kanye neliwayini lelinambitsa ungatsi titselo.
Translated by Phindile Malotana


text:
BOMAKE LABASEBANCANE NEKUMUNYISA
Njengoba ungumake losemncane, kungenteka uyatibuta kutsi utalunakekela njani luswane, umunyise uphindze ubuyele esikolweni. Kumunyisa yindlela lemelula nalemnandzi yekutsi wena neluswane lwakho natane. Nobe ngukuphi kumunyisa kuncono kakhulu kunekungamunyisi sanhlobo.
KUMUNYISA KUMCOKA KUBOMAKE LABASEBANCANE
Kuba ngumake kungaba ngumsebenti – kumunyisa kukwenta kube melula futsi kumahhala.
Tinswane letimunyako ativami kugula – kuncipha kukhatsateka, kunciphe sikhatsi sekuya emtfolamphilo nekungayi esikolweni nakubangani.
Kumunyisa kukusita kutsi ulwati kahle luswane lwakho futsi kukunika sibindzi sekuba ngumake.
Kumunyisa kute naletincane tinkinga: ungakwenta nobe kuphi, nobe nini nelubisi lwakho luhlale lushisa ngelizinga lelikahle.
Kuya esikhatsini kuvama kungabi khona nawumunyisa kanyenti, nasemtimbeni uvele utehlele ngekwemvelo.
NAWUCALA KUMUNYISA
Kungenteka ungaciniseki kutsi utawumunyisa sikhatsi lesingakanani. Kwetame emalanga lambalwa nobe emaviki.
Kumunyisa ngeke kwente emabele akho awe – atawube asavele ashintjile ngebukhulu nekuma nawusetetfwele.
Khuluma nemngani nobe umuntfu lometsembako lowalumunyisa kahle lwakhe luswane.
Kumunyisa kufanele kungabi buhlungu – cela lusito nangabe kumunyisa kumatima nobe kubuhlungu. Kumunyisa nawuhleti kahle futsi lingene kahle libele emlonyeni weluswane kungasita tingono tingabi buhlungu.
Luswane lwakho nalumunya kanyenti, nawe utawukhicita lubisi lolunyenti. Luvumele lumunye kanyenti nalufuna futsi utinike sikhatsi lesenele ulwati kahle.
KUBUYELA ESIKOLWENI
Nawukhetsa kubuyela esikolweni, yetama kulindza kuze kwengce sikhatsi nalusandza kubelekwa. Lapho luswane lwakho lutawube selunekuhleleka lokutsite futsi kutawuba melula kuhlela lilanga lakho.
Nawukhetsa kuchubeka umunyisa nasewubuyele esikolweni, ungalusengela lubisi lwakho ulushiye nalonakekela loluswane. Ungacala kuphrakthiza emavikini lambalwa usengakabuyeli esikolweni.
Hlela kucitsa sikhatsi uneluswane lwakho ekhaya nawubuya esikolweni, ube nesikhatsi sekudadisha nesebangani.
Kuba neluswane nekuya esikolweni kutawetayeleka ngekuhamba kwesikhatsi.
Bomake labanyenti labasebancane bavame kulahlekelwa ngulabanye bangani babo nakubelekwa luswane, kodvwa baphindze bakhe labasha. Tihlanganise nalabanye bomake nobe nebangani labakusekelako.


text:
KUBELEKA NEKUMUNYISA
Kumunyisa kuyimvelo, kodvwa kungatsatsa sikhatsi kutsi wena neluswane nikufundze.
HLALA KAHLE.
Yenta lingembili lemtimba weluswane utsintsane newakho ngembili.
Tsintsa ingono yakho ngaphansi kwelikhala leluswane. Loku kusita luswane luvule umlomo kakhulu. Wusondzete dvutane kakhulu umtimba walo kute uciniseke kutsi libele lakho lingene ekhatsi emlonyeni weluswane.
Kumunyisa akukafaneli kube buhlungu.
SHESHE UMUNYISE FUTSI UKWENTE NJALO.
Emalangeni ekucala lambalwa umtimba wakho ukhicita lubisi lolushubile “lwekucala” lolubitwa ngekutsi sitfubi (colostrum).
Sitfubi sivikela luswane ekuguleni futsi sitfolakala ngemanani lamancane.
Lalisa luswane luyamane nawe, nitsintsane ngenyama enyameni. Loku kungasita luswane lumunye kahle.
Khutsata luswane kutsi lumunye tikhatsi letingu-10 nobe ngetulu ngema-awa langu-24.
Ungenta kutsi kube melula kumunyisa ebusuku ngekutsi ugcine luswane lusedvute nawe.
Nangabe luswane lwakho lumunya kanyenti, nawe ukhicita lubisi lolunyenti.
Luswane luvame kucedza kumunya ebeleni lekucala bese luyayekela nangabe selwesutsi.
Khipha lelelinye libele. Luswane lutawumunya nakulo nalusafuna lolunye lubisi.
LULAMBILE YINI LOLUSWANE?
Nangabe loluswane lucala kunyakata kakhulu, lukhwishite futsi lumunye sibhakela salo, lunikete libele.
Lumunyise luswane lwakho lungakacali kukhala – kukhala kusho kutsi seludzinge kakhulu.
Luswane kungenteka ludzinge kumunya kanyenti ngaletinye tikhatsi ngelilanga, ikakhulukati entsambama. Loku kubangelwa kutsi lubisi lwelibele alisiko kudla nje kuphela. Luvikela umntfwanakho ekuguleni futsi lumenta ative avikelekile.
Ngalamanye emalanga ungakhandza kutsi luswane ludzinga kumunya kakhulu. Loko kuvamile – lilanga ngalinye alifani nalelinye. Nebantfu labadzala banatsa futsi badle ngetindlela letingafani ngaso sonkhe sikhatsi.
LUSWANE LUTFOLA LUBISI LOLWENELE YINI?
Kufanele ukhone kubona nekuva luswane lwakho lumita nalumunya.
Ngemuva kweliviki lekucala, luswane kufanele lube nemanabukeni langcoliswe ngalokumtfubi lokungenani lamatsatfu nalamanti lasitfupha ngelilanga.
Loluswane kufanele lukhone kubuyela kulesisindvo lolwabelekwa lungiso ngemuva kwemalanga langu-7 kuya kulangu- 14 lubelekiwe.
Tinswane letingatfoli lubisi lolwenele, kungenteka tingabi nemdlandla lomnyenti, ikakhulukati natigocotelwe kakhulu ngetingubo. Nangabe kuyakukhatsata, lukhumule luswane futsi ulubambe kutsintsane imitimba yenu. Loku kutalukhutsata kutsi lumunye kancono futsi lugcwale emtimbeni.
Nangabe loluswane lungamunyi kahle, ungalusengela ngesandla bese ulunika usebentisa sipunu nobe inkomishi leyakhiwe nge-plastic.
LUSWANE LUYAWADZINGA YINI EMANTI NOBE LOKUNYE KUDLA?
Luswane lwakho aluwadzingi emanti nobe lokunye kudla luze lube netinyanga leticishe tibe sitfupha. Kunatsisa luswane lwakho emanti kungabangela kutsi lumunye kancane. Nangabe luswane selumunya kancane, nemtimba wakho ubese ukhicita lubisi loluncane.


text:
Emadvodza Esiganga ase Richtersveld
Imphilo yeMtingeli
Kulukhuni kuchaza uma emadvodza esiganga (noma ema San) akhulula njengelicembu lelisiko – labanye batsi bekukudze njengeminyaka letinkhulungwane letimashumi lamane noma tinkhulungwane letimashumi lamatsatfu, ngesikhatsi lesidze lesomile sihlukanisa bantfu kuncenye lese ningizimu nshona kusigodzana lesincane lesisuka etiveni te Negroid letisenyakatfo.
Ngalenye indlela, lamadvodza esiganga ahambisa aphindze abuyisa Indlela Yelitje leliphucukile, lokwafaka imikhwa, kwekubhobosa kanye nalokucijile, incumbi yako kwakuhlanganiswe nesigodvo kwentela kwakha tikhali noma imikhwa.
Lamadvodza esiganga aphindze enta indlela yekuhlangana leyayilungela lisiko lawo lekutingela-ahlangene ngesitayela. Njengemtsetfo, kwakukadze kungemadvodza labekenta kutingela, babe besifazane bahlanganisa tindumbu, emagungumence kanye naletinye titjalo. Lesimo sabo semvelo sabona sicumbi lesincane semndeni sinyakata kulomhlaba ngekuthula ngemidlalo kanye ngetikhatsi.
Litje Lekubatwa
Ngekwelisiko lenkholo, lamadvodza esiganga abechazwa yindlela lephucukile leyayihlangene nendalo yemhlaba ngetintfo temoya. Loku kwakhutsata lendlela yabo yekupenda ematje, lobekukadze kwenta imidanso yabo. Kule Richversveld, nomakunjalo, kwakute kupendwa kwemadvwala lokwakhandvwa.
Esikhundleni, satfola ematje labatiwe – kubatwa lokwentiwa ngekujuba lingetulu lematje ngentfo lecijile noma litje lelilisaha. Letitintfo letinhle tema tematje labatiwe kukhoma tintfo letiningi letehlukene, kuhambela kumibhalo lekhangako kuya etintfweni letiningi letikhona tetilwane, lekufana nemaDvuba kanye ne eland.
Lokufundza ngale ngalokubatwa kwematje kusekhona namanje, lokubuhlungu, lining laletindzawo lilinyetwe ngulabamayinako kanye/netivakashi letimadlabha. Imvumo kuletindzawo letiningi nyalo kuvaliwe kwentela kugcina kulimala lokungetekile.
Inombolo yemadvodza esiganga lahlala eNamaqualand kanye nase Richtersveld ingaba, kungabikho kwesizatfu, lesiphansi kakhulu. Loku kwaba, ngemuva kwakokonkhe, indzawo leyomile lenetintfo letincane tekutfola emanti. Lomncele kwabayintfo lencono kakhulu, nomakunjalo, kukhona tindzawo letiningana letikhomba imifanekiso emkhatsini wemaDvodza esiganga kanye netintfo temabutfo letifana nemaseal kanye netigogo tetimfishi.
Labantfu labasemnceleni babitiwe ‘nge strandlopers’ (bantfu labahamba elwandle) kantsi netimphawu tetindzawo tabo tifolwa etindzaweni letiningi ngaselusentseni lwe Namaqualand kanye, ngekweliciniso kakhulu eningizimu lese Afrika.
Translated by Phindile Malotana


text:
51Ndvodzana yami, lalelisisa kuhlakanipha kwami, ubeke indlebe ekucondzeni kwami. 2Khona-ke uyawukwati kukhetsa lokufanele, netindzebe temlomo wakho tilulondvolote lwati. 3
Taga 6:24
Tindzebe temfati loyingwadla tivuta luju, inkhulumo yakhe ishelela kwengca emafutsa; 4kodvwa ekugcineni ubaba njengenyongo, akhaliphe njengenkemba lekhalipha nhlangotsi totimbili. 5
7:27
Tinyawo takhe tehlela ekufeni, tinyatselo takhe tihamba ngendlela leya ethuneni. 6Akahambi ngendlela yekuphila, tindlela takhe tiyazula, akati nekutsi kwentekani.
7Ndvodzana yami, ngilalele, ungesuki emavini emlomo wami. 8Mkhweshele ube khashane naye, ungasondzeli ngisho nasemnyango wendlu yakhe, 9funa ludvumo lwakho lutsatfwe ngulabanye bantfu, nekuphila kwakho kuphelele etandleni talabangenasihe. 10Nebachamuki futsi bangahle batesutsise ngemcebo wakho netitfukutfuku takho tiye endlini yewetive. 11Ekupheleni kwemphilo yakho uyawububula ecansini, sekudleka tinyama nemtimba wakho. 12Uyawudzimate ukhale utsi: “Empeleni nje, mine ngangikutondzelani kuyalwa nekufundziswa? Ingabe ngangikutondzelani kutsetsiswa? 13Angizange ngibalalele bafundzisi bami lababengifundzisa; nome-ke kube mane ngalalela bacondzisi bami. 14
Dut. 22:24
Ngatsi ngetfuka ngabe sengisekhatsi elubishini lwelihlazo ebandleni nakubantfu.”
15Natsa emanti esicobho sakho, emanti lageleta aphuma esiyalwini sakho. 16Kufanele yini imitfombo yakho isakateke igcwale yonkhe indzawo, lemifudlana yemanti imoseke ngekusakateka kuto tonkhe tindlela?Nome “Bantfwana lohambe ubatala nome ngukuphi bangeke bakusite ngalutfo” 17Emanti esicobho sakho akabe ngewakho wedvwa, angabi ngemanti etengcamgwaco. 18
Shangatsi ungabusiseka umtfombo wakho, ube nenjabulo ngemfati webusha bakho. 19Muhle, uyabukeka njengenhlangu, utsandzeka njengemphala; shangatsi emabele akhe angakwenelisa ngaso sonkhe sikhatsi, shangatsi nelutsandvo lwakhe lungakuhaca. 20Ndvodzana yami, ungavumi kutfunjwa lutsandvo lwemfati loyingwadla. Utsandzelani kugaca libilo lakho kumfati walenye indvodza? 21
Taga 15:3
Jer. 16:17
32:19
Heb. 4:13
Tindlela temuntfu tisemehlweni aSimakadze, tonkhe tindlela umuntfu lahamba ngato uyatigadzisisa. 22
Imisebenti yemuntfu lomubi ilugibe, ubanjwa elugibeni lwesono sakhe. 23Uyakufa ngenca yekungatibambi kwakhe; bulima bakhe lobukhulu buyamedukisa.


text:
21
Luk. 12:19
Ngacabanga enhlitiyweni yami, ngatsi: “Ngitatitika ngato tonkhe tinhlobo tenjabulo ngitsi ngiyatijabulisa, ngifuna kubona kutsi yini lenhle.” Kodvwa ngatfola kutsi naloko kulite.
2Ngabona, ngatsi: “Cha, kuhleka kubuhlanya. Yini nje lenhle ngekutijabulisa?” 3
Ngako ngetama kutijabulisa ngeliwayini, ngagona bulima. Kodvwa ingcondvo yami yayidvonswa kuhlakanipha. Ngangifuna kubona kutsi yini lokungukona kufanele kwentiwe bantfu lapha emhlabeni kulamalangana emphilo yabo.
4
2 Khr. 3:1
Ngesukela imisebenti lemikhulu: Ngatakhela tindlu, ngahlanyela tivini. 5Ngahlanyela tingadze, ngakha netindzawo tekuphumula, ngahlanyela tonkhe tinhlobo tetihlahla tetitselo lapha ngekhatsi kuletingadze, 6ngatakhela emadamu ekunisela lamahlatsi etihlahla letikhulako, 7
ngatsenga tigcili letidvuna naletisikati, kantsi futsi nganginaleti letatalelwa khona ekhaya kami. Ngetulu kwaloko ngangifuyile, nginemihlambi yetinkhomo, neyetimbuti, neyetimvu, ngendlula bonkhe laba labake bahlala kucala kunami eJerusalema. 8
2 Khr. 9:10,13
Ngabutsisa ndzawonye isiliva negolide kanye nengcebo yemakhosi neyemave. Ngatibutsela bahlabeli labadvuna nalabasikati nako konkhe umuntfu langahle atijabulise“atijabulise” siHebheru sengeta emagama lamabili langevakali ngako.
9
2 Khr. 9:22
Ngaba mkhulu, ngadvuma kakhulu, kwendlula bonkhe laba labase babusela eJerusalema kucala kunami. Kuko konkhe loko kuhlakanipha kwami kwakuloku kukimi.
10Konkhe emehlo ami labefisa kukubuka,
ngangiwanika kona.
Angizange ngitibambe ngisho nakukunye kutijabulisa.
Ngatijabulisa ngawo wonkhe umsebenti wami;
loku kwaba ngumvuzo wami ngawo wonkhe umsebenti wami.
11
Ngako ngesuka lapho ngayibukisisa kahle
yonkhe imisebenti yetandla tami,
wonkhe umshikashika nekukhandleka kwami bekulite,
kufanana nekucosha umoya!
Kute lokwaba yinzuzo lapha
ngaphansi kwemtfunti welilanga.
12
7:26
Ngabe sengicabangisisa ngekuhlakanipha,
nangebuhlanya kanye nangebulima.
Yini nje lengentiwa ngulowo lolandzela inkhosi embusweni
ngaphandle kwaloko lesekwentiwe?
13Ngabona kutsi kuhlakanipha kuncono kunebulima,
njengobe nekukhanya kuncono kunebumnyama.
14
15:7
17:24
Shu. 8:1
Umuntfu lohlakaniphile uyabona lapho aya khona,
kodvwa silima sona sihamba ebumnyameni;
noko ngase ngiyabona
kutsi bobabili befikelwa siphetfo lesifananako.
15
Shu. 6:8
8:14
9:2
Ngabe sengicabanga enhlitiyweni, ngatsi:
“Ngisho nami imbala
siphetfo sesilima siyakungifikela.
Pho, kungisita ngani kuhlakanipha kwami?”
Ngacabanga enhlitiyweni yami, ngatsi:
“Nako loko kulite.”
16
Hla. 49:10
Kukhunjulwa kwesihlakaniphi
akukwendluli ngalutfo kukhunjulwa kwesilima,
ngobe ngekuhamba kwemalanga
bobabili bayawukhohlakala.
Lohlakaniphile nalosilima bafa kufa kunye!
17
14:13
Ngako ngakutondza kuphila, ngobe konkhe lokwentiwako lapha ngaphansi kwemtfunti welilanga kuhlupheka kimi. Konkhe loku kulite, kufanana nekucosha umoya.
18
Ngase ngifika lapho ngiwutondza khona wonkhe umshikashika nekukhandleka kwami lengase ngikwentile ngaphansi kwemtfunti welilanga, ngobe titselo tako kufanele ngitishiyele lowo loyakuta emvakwami. 19Empeleni ngubani lowatiko kutsi utawuba sihlakaniphi yini nome utawuba silima? Noko kutawuba nguye lotakwengamela tonkhe titselo temsebenti wami netebungcweti bami lapha ngaphansi kwemtfunti welilanga. Nako loko kulite. 20Ngako inhlitiyo yami yacala kuphelelwa ngemandla kuko konkhe kukhandleka kwami lengikwentile lapha ngaphansi kwemtfunti welilanga. 21
Sil. 5:2
Ngobe kunjalo, umuntfu umsebenti wakhe angawenta ngekuhlakanipha, nangelwati kanye nangekucophelela, kodvwa kufanele konkhe loko lokungekwakhe akushiyele umuntfu longakaze wakusebentela. Nako loko kulite nebubi lobukhulu. 22
Umuntfu utfolani ngako konkhe kukhandleka kwakhe nekushikaneka kwakhe lakwentako lapha ngaphansi kwemtfunti welilanga? 23
14:1
Shu. 5:16
Kuto tonkhe tinsuku tekuphila kwakhe, umsebenti wakhe yiminjunju nekuhlupheka; ngisho nasebusuku ingcondvo yakhe ayinako kuphumula. Nako loko kulite.
24
Kute lokuncono umuntfu langakwenta ngaphandle kwekutsi adle anatse eneliseke ngemsebenti wakhe. Nako loku futsi ngikubona kuphuma esandleni saNkulunkulu, 25
ngobe ngubani longadla ajabule ngaphandle kwakhe? 26
Taga 13:21
28:8
Nkulunkulu uphana ngekuhlakanipha, nangelwati kanye nangenjabulo kumuntfu lotfokotisa yena, kodvwa soni usinika umshikashika wekubutsisa nekucongelela bunjinga, kuze kunikwe lowo lotfokotisa Nkulunkulu. Nako loko kulite, kufanana nekucosha umoya.


text:
Primary tabs
Sitatimende se-Lekgotla leKhabhinethi neSitatimende Semhlangano Lokhetsekile lobanjwe ngekwevidiyo-inthanethi ngaLesine, mhla tinge-27 nangaLesihlanu, mhla tinge-28 Bhimbidvwane 2022
A. LEKGOTLA LEKHABHINETHI
1.1. Mengameli Cyril Ramaphosa ubite Lekgotla leKhabhinethi ngaLesine, mhla tinge-27 Bhimbidvwane 2022. Bewuhanjelwe baholi labamelele yonkhe imikhakha yahulumende. Bebafaka ekhatsi Tindvuna, Emasekelatindvuna, Baphatsitifundza, Bacondzisijikelele kanye nebaholi beNhlangano yaseNingizimu Afrika Yahulumende Wasekhaya.
1.2. Mengameli umeme baholi bahulumende njengencenye yekuhlanganisa nekwenta kuphendvula kwahulumende kuhambisane netinsayeya lelive lelibukene nato, ikakhulu kusombulula tinsayeya letimkhakhamitsatfu tebuphuya, kweswelakala kwemisebenti nekungalingani. Ucela labaholi kutsi bente tingucuko letibalulekile kuvusa kukhula kwemnotfo kanye nekwakha ngesivinini lesikhulu ematfuba emisebenti ledzingeka kakhulu.
1.3. Mengameli ugcizelele bunkhaba nekubaluleka kweMbononchanti wa-2030 weLuhlelo Lwekutfutfukisa Lwavelonkhe kanye neLuhlelo Lwavelonkhe Lwekutfutfukisa neLuhlelo Lwekwakha Kabusha Nekubuyisa Umnotfo kusheshisa imitamo yekwenta kancono timo tebantfu baseNingizimu Afrika.
1.4. Kwengeta kulesimo setemnotfo nekuhlela kabusha tinhlaka, i-Lekgotla yeKhabhinethi iphindze futsi yakhuluma ngekutfutfukiswa kwetakhiwonchanti, kuciniseka kwemandla agezi, kwentiwa kutfutfukiswa kwetimboni kufanele simo saleli, kuhlelwa kwabusha kwemhlaba netekulima, kanye nekuhlelwa kabusha kwetinkampani tahulumende.
1.5. Imitamo yekunciphisa kweswelakala kwemisebenti nebuphuya kutawufaka ekhatsi inhlanganisela yemisebenti yemkhakha lotimele, imisebenti leyesekelwa nguhulumende ngetimali kanye nekwelulwa kwetibonelelo tahulumende tekusita bantfu labangakacashwa,
1.6. Kulomhlangano kuphindze kwadzingidvwa tinsayeya kanye nenchubekelembili ekulweni nebugebengu nenkhohlakalo, kanye nemitamo yekwenta kancono tekuphepha nekuvikeleka kwesive. Kuphindze futsi kwadzingidvwa tinsita letetfulwa nguhulumende wasekhaya – kufaka ekhatsi kuphakelwa kwagezi, emanti kanye nekuhanjiswa kwendle – njengencenye lebalulekile yekwakha emakhono aHulumende.
1.7. Tingcoco te-Lekgotla leKhabhinethi kutawumiselwa kuto loko hulumende lafanele kutsi acale ngako kukwenta kulomnyaka lesikuwo lokutawuncunywa nguMengameli Ramaphosa naketfula Inkhulumo YaMengameli Yebunjalo Belive ngaLesine, mhla ti-10 Indlovana 2022.
B. TINCUMO TEKHABHINETHI
1. Luhlelo Lwesigaba Lesibili le-SA Connect
1.1. Ikhabhinethi ikuvumile kucala kwesigaba sesibili semklamo we-SA Connect. Loluhlelo lutawenta Inchubomgomo ye-Inthanethi lesheshako yalelive isebente lekuyintfo leyavunywa yiKhabhinethi nga-2013. Sigaba Sekucala sisebente njengemklamo wekuvisela wekunika tikhungo tahulumende letibalulekile letinge-970 tinsita te-inthanethi lesheshako te-10 Megabits (i-Mbps).
1.2. Lesigaba sesibili lesivunyiwe sitawetfulwa ngekusebentisa tikhungo tahulumende (Ejensi yeTebucwepheshe beteLwatiso lweMbuso [i-SITA]); i-Broadband Infraco ne-Sentech) kanye nemboni ye-inthanethi lesheshako. Kuletinyanga letinge-36 letitako, lomklamo utawuchumanisa letikhungo tahulumende letisele, imimango kanye nemakhaya lasele.
1.3. Lomklamo uyincenye yekutinikela kwahulumende kuvala ligebe letedijithali, ikakhulu emimangweni yasemaphandleni, kanye nekuchubela embili temnotfo wetedijithali. Kuhlanganyela kwemkhakha lotimele nako kutawulungisa lokuhlelwa kabusha kwalomkhakha ngekufaka ekhatsi bonkhe bandlalindzima labafanele kulomkhakha wekuchumana ngetebucwepheshe. .
1.4. Lomklamo we-SA Connect uhlose kutsi i-inthanethi lesheshako ifinyelele imimango netikhungo tahulumende nge-80% kuleminyaka lemitsatfu letako ngesivinini selizingancane lesingu-10Mbps ngelisekhondi kanye ne-100 Mbps yetikhungo letidzinga kakhulu i-inthanethi.
C. KUBEKWA ETIKHUNDLENI
Kutawuhlolwa ticu tabo bonkhe lababekwe etikhundleni kubuye futsi kucinisekiswe kufaneleka kwabo mayelana netekuphepha.
1. Mk. Nomthandazo Lichie Moyo njengeLisekela Lemcondzisi Jikelele (i-DDG): Kutfutfukiswa Kwetindzawo Tasemaphandleni kuLitiko Letekulima, Kuhlelwa kabusha Kwemhlaba Nekutfutfukiswa Kwetindzawo Tasemaphandleni (i-DALRRD).
2. Mnu. Clinton Rossouw Heimann njenga-DDG: Umtsetfo Wekuhlela Indzawo Nekulawula Kusetjentiswa Kwemhlaba e-DALRRD.
3. Mnu. Michael Currin njenga-DDG. Kuchumanisa Budlelwane Bangekhatsi Kuhulumende neKulawula Labatsintsekako kuTekuchumana Tahulumende Nekwatisa (e-GCIS).
4. Mk. Regomoditswe Dorcas Mavimbela njenga-DDG: Kucubungula neKusabalalisa Lwatiso e-GCIS.
5. Mk Nomonde Mnukwa njenga-DDG: Temisebenti Yekwesekela e-GCIS.
6. Mnu. Nhlanhla Edgar Sishi njenga-DDG: Lihhovisi Letelwabiwomali kuMgcinimafa Wavelonkhe.
7. Dkt. Litha Magingxa njengeMphatsihhovisi Lomkhulu (i-CEO) kanye naMengameli weMkhandlu Welucwaningo Lwetekulima. Ikhabhinethi ikuvumile nekubekwa esikhundleni kuka-Dkt Litha Magingxa nguMkhandlu.
8. Mk. Rofhiwa Irene Singo njengeMphatsi Lomkhulu Wetetimali kuLitiko Letebulungiswa Nekutfutfukiswa Kwemtsetfosisekelo.
9. Mnu. Luvuyo Keyise njenga-CEO we-SITA wesikhashana (Uyaphindvwa kukhetfwa).
Emalunga ebhodi ye-SITA SOC:
1. Mk. Makano Mosidi (Sihlalo);
2. Dkt. Stella Bvuma (Sekelasihlalo);
3. Mk. Shery-Lee Moonsamy;
4. Mk. Nolitha Pieterson;
5. Mk. Zimbini Hill;
6. Mk. Olwethu Ketsekile;
7. Dkt. Tshilidzi Ratshitanga;
8. Dkt. Rendani Ramabulana;
9. Mk. Jeanette Morwane (ummeleli weLitiko Letekuchumana Nebucwepheshe Betedijithali);
10. Mk. Laura Mseme (ummeleli weMgcinimafa Wavelonkhe); kanye
11. neMnu. William Vukela (ummeleli weLitiko Letemisebenti Yahulumende Nekuphatsa)
Imibuto: Mk. Phumla Williams – Lokhulumela Ikhabhinethi
Makhalekhikhini: 083 501 0139


text:
Bantfwana bemtfwebeba
Mduduzi Benjie Shongwe
Wiehan de Jager
Kwesukasukela, bekunemndeni lophila ngekujabula.
Bantfwana bakhona bebangakaze balwe nalomunye.
Bebasita batali babo ekhaya kanye nasemasimini.
Kepha bebangavunyelwa kutsi basondzele edvute nemlilo.
Bekufanele bente wonkhe umsebenti wabo ebusuku.
Ngobe bebentiwe ngemtfwebeba!
Kepha lomunye webafana wafisa kuya ngaphandle elangeni lelishisako.
Ngalelinye lilanga lesifiso saba nemandla kakhulu.
Umnakabo nadzadzewabo bamecwayisa.
Kepha besekwephute kakhulu!
Wancibilika elangeni lelishisako.
Labantfwana labentiwe ngemtfwebeba bakhala nababona umnakabo ancibilika aphela.
Kepha benta lisu.
Babumba lomtfwebeba loncibilikile bawenta waba yinyoni.
Batsatsa lomnakabo loyinyoni bambeka entsabeni lephakeme.
Njengobe bekuphuma lilanga, wandiza, ahlabelela ekuseni.
You are free to download, copy, translate or adapt this story and use the illustrations as long as you attribute in the following way:
Bantfwana bemtfwebeba
Author - Southern African Folktale
Translation - Mduduzi Benjie Shongwe
Illustration - Wiehan de Jager
Language - Siswati
Level - First sentences
© African Storybook Initiative 2014
Creative Commons: Attribution 4.0
Source www.africanstorybook.org